Вадим Абрамов “Бунёдкор”дан кетди - UzNews.uz\n4 марта, 09:44 399 0\nВадим Абрамов “Бунёдкор”дан кетди\nКлуб президенти Меҳриддин Абдуллаевнинг футбол жамоаси мутасаддилари, футболчилар билан учрашувида янги бош мураббий сайланди.\nФото: "Бунёдкор" ФК\n“Ўзбекнефтгаз” АЖ Матбуот хизмати хабарига кўра, компания бошқаруви раиси, “Бунёдкор” футбол клуби президенти Меҳриддин Абдуллаев мураббийлар, футболчилар ва клубда меҳнат фаолиятини олиб бораётган ходимлар билан учрашди.\nЙиғилишда янги бош мураббий сайлаш масаласи кўтарилди. Кузатув кенгаши аъзолари, футболчилар ва мураббийларнинг бир овози билан узоқ йиллардан буён жамаода фаолият юритган Шуҳрат Мақсудов бош мураббий этиб сайланди.\nУнгача клубни Вадим Абрамов 2019 йилдан бери бошқариб келаётганди.\nУчрашувда мураббийлар ишига аралашишга мутлақо йўл қўйилмаслигини, мураббий ҳар бир футболчини ўзи танлаши ва натижага эришиш шарт эканлиги билдирилди.\n13 апреля, 10:24 1012 0\n13 апреля, 15:59 802 0\n22 Марта, Понедельник 4422 0


ТАТУ филиали ходими ва унинг шериги пора билан қўлга тушди – Газета.uz\nLotinchada 27 май 2021, 14:17 Жамият\nСамарқанд вилояти Каттақўрғон туманида фуқароларга Қозоғистондаги институтлардан бирида ўқиётганлиги ҳақида ҳужжат тайёрлаб бермоқчи бўлган фуқаро ва унинг шериги ушланди. Бу ҳақда Бош прокуратура ҳузуридаги департамент ахборот хизмати хабар бермоқда.\nМаълум бўлишича, фуқаро Б.Т. танишлари орқали фуқаро Ш. нинг укаси ва жиянига Қозоғистон Республикасидаги институтларнинг бирида 2020 йилнинг сентябрь ойидан ўқиётганлиги тўғрисида ҳужжатларни тайёрлаб бера олишини маълум қилади. У бунинг эвазига 4200 АҚШ долларни олганида қўлга тушган.\nУнинг кўрсатувларига асосан тезкор тадбир давом эттирилганда, Тошкент ахборот технологиялари университетининг Самарқанд филиалида бўлим бошлиғи лавозимида ишловчи М. фуқаро Б.Т.дан 3000 долларни олган вақтида ашёвий далиллар билан ушланган.


Янги Зеландия сўнгги 50 йил ичидаги энг кучли бўронга тайёргарлик кўрмоқда\n17:27 / 13.04.2017\nЯнги Зеландия сўнгги 50 йилдаги энг кучли бўронга тайёргарлик кўрмоқда, маҳаллий ҳукумат кишиларни хавфсиз жойга кўчириш ҳақида топшириқ берди, мамлакатнинг баъзи минтақаларида фавқулодда ҳолат эълон қилинди, деб хабар бермоқда New Zealand Herald газетаси.\nМаҳаллий об-ҳавони кузатиш хизматининг тахминича, “Кук” довулининг яқинлашиши туфайли қатор ҳудудларда кучли жала ёғиши, баландлиги беш метргача бўлган тўлқинлар ҳосил бўлиши ва шамол тезлиги соатига 41 метр сонияга қадар етиши мумкин.\n300га яқин ўқув муассасалари ёпилди, мамлакатнинг кўплаб ҳудудларида электр энергиясида узилишлар кузатилмоқда. Мамлакат ичидаги авиақатнов қисман тўхтатилган.\nСўнгги бор мамлакатда бундай кучли довул 1968 йилда қайд этилган бўлиб, ўшанда "Жизель" довули мамлакатга худди “Кук” каби апрель ойида ёпирилганди. Мураккаб об-ҳаво шароити туфайли Шимолий ва Жанубий ороллар ўртасида мунтазам рейсларни амалга оширган "Вахине" кемаси чўкиб кетган, 50дан ортиқ инсон ҳалок бўлганди.\nЯнги Зеландия бўрон


Замонамиз қаҳрамонлари сийратини яратиш даври келди | O'zLiDeP\nЗамонамиз қаҳрамонлари сийратини яратиш даври келди\nO'zLiDeP Сиёсий Кенгаши Ижроия қўмитаси раиси ўринбосари\nЁзувчи ва журналистлар билан ҳамкорлик O‘zLiDeP ғоя ва мақсадларига қанчалик ҳамоҳанглиги борасида партия Сиёсий Кенгаши Ижроия қўмитаси раиси ўринбосари Бахтиёр Якубов билан суҳбат.\n– Маълумки, Ўзбекистонда ижодкорларни қўллаб-қувватлашга қаратилган ижодий танловлар талайгина. Хўш, шу туркумда яна бир танловни ўтказишга қандай зарурат туғилди?\n– Ҳақиқатан ҳам кейинги йилларда мамлакатимизда ижод аҳлига жуда катта эътибор қаратилмоқда. Ижодкорларни рағбатлантириш, уларга ғамхўрлик кўрсатиш, давлат сиёсати даражасига кўтарилмоқда. Шу маънода O‘zLiDeP ташаббуси билан Ўзбекистон Ёзувчилар уюшмаси билан ҳамкорликда ташкил этилган “Фаол тадбиркор – ижодкор нигоҳида” танлови ҳам ана шу тизимли ишларнинг яна бир амалий ифодасидир, десак асло муболаға бўлмайди.\nФақат мазкур танлов бу йўналишдаги танловлардан бир мезонга кўра ажралиб турди. Бошқача айтганда, бадиий, публицистик материаллар орқали бугунги фаровон ҳаёт яратувчиси, тараққиётимиз локомотиви бўлган тадбиркорлар, фермерлар қиёфасида замонамиз қаҳрамонлари образини яратиш, ушбу эзгу ғояни халқимиз онгига сингдириш, истеъдодли ижодкорларимизни айнан шу мавзуда ўқишли асарлар яратишга руҳлантириш, энг асосийси, ёшларда қизиқишни кучайтириш эди. Қувонарли томони, танловда иштирок этган ҳар бир қаламкаш айни мақсад йўлида бизга чин маънода ҳамфикр, ҳаммаслак бўлди.\n– Албатта, фидойи, заҳматкаш инсон образини талқин этиш осон иш эмас. Кўплаб соҳа вакиллари ёки фаол ишбилармонларимиз, бир сўз билан айтганда, бугунги давр қаҳрамонлари образини яратишда ўзига хос прототип ролини ўйнаши мумкин. Айтинг-чи, нега ушбу танловда айнан тадбиркорлар ва фермерларга алоҳида урғу берилди?\n– Тўғри. Бошқа соҳа вакиллари орасида ҳам замона қаҳрамони десак арзийдиган фидойи инсонлар бор. Уларнинг аксарияти тўғрисида бадиий асарлар ишланяпти.\nБу ижодкорларимиз томонидан қилинаётган жуда салмоқли иш. Лекин... Бир нарсага эътибор қаратишингизни истар эдим. Ҳар қандай давлат, айниқса, кенг миқёсли ислоҳотларни амалга ошираётган жамият мана шу ўзгаришларнинг бутун масъулиятини елкасига оладиган кучга, керак бўлса, янгиланаётган жамиятнинг ўзига хос локомотивига таянади. Инсоният тарихига назар солсак, ҳар бир мамлакат ҳаётидаги энг масъулиятли даврда жавобгарликни ўз зиммасига олган етакчи куч майдонга чиққанининг гувоҳи бўламиз. Худди шу сингари бугун Ўзбекистонда ҳам барча жабҳаларни қамраб олган ислоҳотларда мана шундай масъулиятни ўз зиммасига олган етакчи куч бор. Улар – тадбиркорлар, фермерлар, ишбилармонлардир. Бугун юртимиз иқтисодиётининг қиёфасини ўзгартираётган замонавий ишлаб чиқариш корхоналари, завод ва фабрикаларнинг барпо этилишида ҳам, юз минглаб ёшларимизни иш билан таъминлаш масаласини ҳал қилишдек муҳим ишлар ортида ҳам фаол тадбиркорлар саъй-ҳаракати турибди, десак хато бўлмайди. Шундай экан, уларни замонамиз қаҳрамонлари дейишга, айнан уларнинг ҳаёт йўли мисолида ёшларимиз учун ўрнак бўладиган бадиий образлар яратишга, бунинг учун улар тўғрисида назм ва насрда, драматургия ва публицистика йўналишларида асарлар дунёга келишига туртки бермаслик қанчалик тўғри бўлади?\n– Ростдан ҳам ажойиб, ниҳоятда мазмундор ғоя. Сиз, туртки ҳақида айтдингиз. Хўш, қандай омиллар бу ишга қўл уришга ундади?\n– Ўринли савол. Ўтган йил 3 август санасида Президентимиз ижодкорлар, зиёлилар билан бўлган учрашувда замонамиз қаҳрамони кимлиги борасида асосли ва дастуриламал фикрларни билдирган эди. Шунингдек, 2018 йилга ном беришда фаол тадбиркор тушунчасига атрофлича ва теран таъриф бергани бизни ҳам руҳлантириб юборди. Ушбу фикрлардан хулоса қилган ҳолда Ўзбекистон Ёзувчилар уюшмаси ҳамда Матбуот ва ахборот агентлиги билан ҳамкорликда қаламкашларимизни замона қаҳрамони бўлмиш фаол тадбиркор образини яратишга қаратилган асарлар ёзишга рағбатлантирувчи янги танловни ташкил этиш ва ўтказиш ташаббуси билан чиқдик.\nБу ғояни ижодкорларимиз самимий кутиб олди. Биргина мисол, гарчи танлов илк бор ўтказилаётган бўлса-да, қолаверса, шу йилнинг март ойида эълон қилинганига қарамасдан “Энг яхши бадиий асар” йўналишида юзга яқин, публицистика йўналишида 150 га яқин муаллифлар ўз ижодий ишлари билан қатнашди. Танловнинг нуфузи ортганининг яна бир сабаби, унда ёш, эндигина ушбу соҳада қалам тебратишни бошлаган иқтидорли ёшлардан тортиб, таниқли адибларимиз, драматургларимиз ҳам қатнашганлигидир. Ҳатто ҳаваскор қаламкашлар ҳам танловда ўз ишлари билан иштирок этди.\n– Бугун давлатимиз, ҳукуматимиз, биринчи навбатда, шахсан Президентимиз томонидан тадбиркорларни ҳар томонлама қўллаб-қувватлашга катта эътибор қаратилмоқда. Бу тушунарли, албатта. Лекин ушбу жараёнга ижод аҳлининг кенг жалб қилиниши ва бундай танловлар ўтказиш билан қандай натижаларга, қандай аниқ мақсадларга эришиш мумкин?\n– Чиндан ҳам бугунги кунда тадбиркор ва фермерларимизнинг яратувчанлик салоҳиятини ҳар томонлама қўллаб-қувватлаш борасида сўнгги икки йилда жуда катта ишлар амалга оширилди. Аҳамиятли жиҳати, соҳа вакилларига, умуман кичик бизнес ва хусусий тадбиркорликни ривожлантиришга бўлган эътибор мазмун-моҳияти мамлакатимиз раҳбари томонидан жорий йилнинг 7 декабрь куни Ўзбекистон Республикаси Конституциясининг 26 йиллигига бағишлаб ўтказилган тантанали маросимда тўла очиб берилди. Маърузада тадбиркор халқ – фаровон ҳаётнинг бунёдкори эканлиги алоҳида таъкидланди.\nЭнг муҳими, билдирилаётган бундай юксак ишонч, орзу-умидлар юкини тадбиркорларнинг ўзи чуқур англаётгани. Бунга мисол тариқасида шу йил февраль ойида O‘zLiDeP ташаббуси билан “Президент ғоялари билан келажак сари” шиори остида ўтказилган Ўзбекистон фаол тадбиркорлар форумини кўрсатиб ўтиш ўринлидир. Видеоконференция шаклида ўтказилган анжуманда иштирок этган икки мингга яқин тадбиркорлар давлат раҳбари томонидан уларни қўллаб-қувватлаш борасида тизимли равишда чиқарилаётган фармон ва қарорларга жавобан мамлакатнинг барча тадбиркорларига мурожаат қабул қилишди. Шу орқали уларни ўзлари фаолият олиб бораётган жойларда Президентимиз раҳбарлигида амалга оширилаётган ислоҳотлар сиёсатининг таянчига айланишга, ҳудудларда амалга оширилаётган кенг кўламли ислоҳотларда фаол қатнашишга, инновацион технологияларни кенгроқ жалб қилиш, янги иш ўринлари яратиш ва бошқа йўналишларда жонбозлик кўрсатишга даъват этишди. Форумдан кейин ўтган даврда ташаббускор тадбиркорларимиз томонидан жойларда амалга оширилган ишларни кўлами алоҳида мавзу.\nЎз навбатида жамиятда тадбиркорларга, фермерларга нисбатан алоҳида қараш, фикрларни шакллантириш муҳим ўрин тутади ва бунда айнан бадиий асар, драматургия, публицистиканинг ўрни бўлакча. Ижодкорларни рағбатлантирувчи танловни эълон қилишдан, ўтказишдан кўзланган мақсад ҳам айнан шунга қаратилган.\nЭнди бевосита кутилаётган натижалар тўғрисида тўхталсак.\nДаставвал, юқорида таъкидланганидек, бугун юртимизда амалга оширилаётган ислоҳотларнинг муваффақиятли амалга ошишидан шу жамиятда яшаётган ҳар бир киши бирдек манфаатдор. Демак, ушбу ислоҳотларни амалга оширишда етакчилик қилаётган фаол тадбиркорларга нисбатан одамларда шунга мос, объектив фикрларни шакллантириш, бир сўз билан айтганда, улар онгига яхши бадиий, публицистик асарлар орқали кириб бориш ниҳоятда муҳимдир.\nИккинчидан, бунда ёшлар тарбияси алоҳида ўрин тутади. Чунки, яратувчи қатлам вакиллари бўлмиш – фаол тадбиркорлар тўғрисида ёзилган эзгу асар таъсирида тарбияланган ёшлар, келгусида ўз тақдирини шу соҳа билан боғлашга, келажакда ўзи яшаб турган жойда ўзгача руҳда янги ишлаб чиқариш корхонасини бунёд этиш, шу орқали нафақат ўзини, балки қўни-қўшнисини, тенгдошларини иш билан таъминлаш фикри билан яшайди.\nУчинчидан, жамиятда тадбиркорларга нисбатан бундай фикрларнинг шаклланиши ҳали-ҳануз баъзи жойларда ишбилармонларга нисбатан учраб турадиган, эскидан қолган нотўғри қарашларнинг бартараф бўлишига ёрдам беради.\n– Кечирасиз-у, жавобларни эшитарканмиз, бошқа бир савол туғилди? Фикримизча, сиёсий партиялар бирмунча бошқа ишлар билан шуғулланиши керак эмасми? Бундай танловлар қанчалик уларнинг мақсад ва вазифаларига яқин?\n– Ҳар қандай сиёсий партия ўз ғоя ва қарашлари, шу жумладан манфаатларини ҳимоя қиладиган қатлам борасида жамиятда кенг ва объектив қараш шаклланишидан манфаатдор.\nБевосита O‘zLiDePга келадиган бўлсак, бошқа мақсад ва вазифалари қатори ўз ғоя ва мақсадларини кенг омма онгига сингдириш партия дастурида алоҳида ажратиб кўрсатилган. Демак, бугун жамиятда тадбиркорлар, фермерлар, ишбилармонлар тўғрисида атрофлича объектив қарашларнинг шаклланиши нафақат ислоҳотларимиз манфаатларига хизмат қилади, балки партиямизнинг дастурий мақсадларини амалга оширилишига ҳам асос яратади. Бевосита танлов, унинг келажакда тизимли асосда йўлга қўйилиши ижодий интелгенцияни ана шу муҳим ишга жалб этишга, керак бўлса, айнан биз учун муҳим бўлган йўналишда қалам тебратишга ихтисослашган ёш қаламкашларнинг пайдо бўлишига туртки беради.\nБу орқали жамиятда яратувчи қатлам бўлган тадбиркорлар борасида ижобий фикрни шакллантиришда мана шундай катта кучни жалб қилишга эришамиз. Ўйлайманки, юқорида билдирилган мулоҳазаларнинг ўзиданоқ партия учун бундай тадбирлар нақадар муҳим ва дастурий мақсадларни амалга оширишга хизмат қилишини тушуниб олган бўлсангиз керак.\nСўзим якунида шуни таъкидлашни истардимки, бу каби улуғвор мақсадларга йўғрилган ва мазкур йўналишдаги ишларимизни изчил давом эттирамиз.\nТошонов Яздон Каттақўрғон туман Кенгаши раисининг биринчи ўринбосари аппарат раҳбари2018-12-20 10:02:20\nФаол ижодкор ёшларимизни ижтимоий тармоқларда оммалашиб бораётган партиямиз саҳифалари ва гуруҳларига ҳам кенгроқ жалб қилишимиз керак.\nМашраб Казаков 2018-04-30 12:42:00\nМуҳтарам юртбшимиз ёшларга бераётган имкониятлардан тўлиқ фойдаланмасак келажакдаги ёшлар бизларни норози бўлишлари аниқ. Чунки биз ёшлар имкониятлардан тўлиқ фойдалансак келажакдаги ёшларга шунча кўп иммкониятлар эшиги очилади.\nСарвиноз Холматова O`zLiDeP Қизилтепа туман бўлими ижрочи котиби2018-04-27 16:49:38\nУзбекистон Республикаси Президенти Навоий вилоятига ташриф хусусида тўхталадиган бўлсам, хозир кеча -кундузда Ватанимиз келажаги бўлган ёшларга ва айниқса уюшмаган ёшларни иш билан бандлигини таъминласак, юртбошимиз айтганларидай халқ биздан рози бўлади деб бежизга айтмаганликларининг мана шундай заводларни қурилиши негизада мана шундай улкан мақсадни бирлаштирса нур устига аъло нур бўлурди.Вилоятимизнинг илмга чанқоқ ёшлари иш билан банд бўларди.\nАтақулов Отабек Нурмуротович2018-04-27 10:40:24\nПрезидентимиз томонидан вилоятимизга қилинган ташриф асосида амалга ошириладиган ишлар, вилоят фуқаролари ва ёшлари Президентимизнинг домий эътиборида эканлигидан далолатдир.\nFarrux Safarov Qarshi shahar2018-04-26 12:26:06\nBiznig yoshlar xechkimdan kam emas\nНазаров Голибжон Хайруллаевич2018-04-25 10:11:57\nУзбекистон Республикаси Президенти навоий вилоятига ташриф буйича жуда яхши ишлар амалга оширилди агар янги заводлар ишга тушса навоий вилоятимизда ишсизлар сони камаярди жуда яхши буларди\nГурлан туманидаги "Мурувваттекс" шўбъа корхонаси БПТ2018-04-24 15:13:41\nҲозирги кунда ёшларга катта эътибор берилаётгани бежиз эмас. Сабаби юртимизнинг эртанги куни шу ёшлар қўлида. Шунинг учун уларнинг билим олишлари, малака оширишлари, хорижда тахсил олишлари учун улкан шароитлар яратилмоқда. Шундай экан давлатимиз равнақи учун иқтидорли, истеъдодли ёшлардан кенгроқ фойдаланиш мақсадга мувофиқ бўлади.


Автор(ы): Эшқувватов Шухрат, Қурбонова Зайнаб Рахмоновна, Кенжаева Муножот Абдикахоровна, Жўраева Наргиза Нуралиевна, Бекмуродова Феруза Номозовна\nПоказать PDF версию Бошланғич синф математика дарсларида дидактик воситалардан фойдаланиш технологияси\nТермиз давлат университети ҳузуридаги халқ\nтаълими ходимларини қайта тайёрлаш ва уларнинг\nмалакасини ошириш ҳудудий маркази катта ўқитувчиси\nҚурбонова Зайнаб Рахмоновна\nСариосиё тумани 36-сон умумий ўрта таълим мактаби ўқитувчиси,\nКенжаева Муножот Абдикахоровна\nСариосиё тумани 63-сон умумий ўрта таълим мактаби ўқитувчиси,\nЖўраева Наргиза Нуралиевна\nОлтинсой тумани 3- сон умумий ўрта таълим мактаби ўқитувчиси,\nБекмуродова Феруза Номозовна\nДенов тумани 24-сон умумий ўрта таълим мактаби ўқитувчиси\nҲозирги замон бошланғич таълимининг ўзига хос асосий жиҳати шундаки, унда бериладиган маълумот мазмуни деярли барқарор дарсликка асосланишидир. Дарслик — бу асосий мазмуни жиддий системада тушунарли қилиб баён қилинган китоб. Дарсликнинг асосий вазифаси ўқувчиларга мустақил билим олишларида ёрдам беришдир. Дарслик — ўқувчилар учун мўлжалланган асосий ва зарурий ўқитиш воситасидир. Математика дарслиги дастурга мос тузилиб, унинг талабига жавоб беради ва ҳар қайси масала қай даражада қаралиши кераклиги кўрсатилади.\nДарслик тузилиши, асосан, дастур бўйича аниқланади, дарсликдаги билимлар дастурда ажратилган бўлимларга асосан мос келади. Бўлимлар эса мавзуларга ажратилади. Ишни дарслик бўйича режалаштиришда шуни назарда тутиш керакки, дарсликда ҳамма дарслар сонининг 3/4 қисми алоҳида дарс кўринишида ишлаб чиқилган. Қолган дарсларда «Мустаҳкамлаш учун машқлар» ва бошқа манбалардан фойдаланиш керак. Дарслик билан ишлашни ўргатиш асосан 2 йўналишда олиб борилади.\n1. Ташкилий характердаги иш.\n2. Дарслик билан унинг мазмуни ва моҳияти бўйича ишлаш.\n1. Мактабда биринчи дарсларданоқ ўқувчилар дарслик билан ишлашга ўрганишлари лозим. Уни авайлаб сақлаш унинг тегишли саҳифасини топа олиш малакаларини эгаллашлари керак. Кейинроқ машқларни номерлаш, китоб бўлимларини ажратиш, сарлавҳалар билан танишадилар. Ўқувчилар энг бошидан бошлабоқ дарсликка ҳеч нарса ёзмаслик кераклиги тушунтирилади.\n2. Математика дарслигида назарий ва амалий материаллар ҳам берилади. Шу сабабли дарсликдан дарснинг турли босқичларида фойдаланиш мумкин.\nДастлабки вақтларда дарслик бўйича ишлашдан оғзаки тушунтиришларни мустаҳкамлаш учун фойдаланилади. Масалан. 34+20 ва 34+2 кўринишдаги ҳоллар учун қўшиш усуллари билан ўқувчиларни таништиришда иллюстрациялардан ва ўқитувчининг барча амалларни тўла ёзгандан фойдаланиш мақсадга мувофиқдир. Шундан кейингина мустаҳкамлаш сифатида расмларга ва шундай мисоллар ечимларининг дарсликдаги ёзилишига мурожаат қилиш мумкин. Ўқиш малакаларининг эгалланиш даражасига қараб ўқувчиларни дарсликда берилган матнларни мустақил ўқитиш керак. Математик адабиётни ўқишга ўргатишдаги биринчи қадам бу масала матнини ўқишдир.\nМатематика дарслигида берилган материал айрим тарбиявий масалаларни ҳам ҳал қилади. М: расмлар орқали, эстетик тарбия, масалаларни ечиш орқали иқтисодий саводхонлик каби тарбиялар амалга ошади. Дарслик билан мустақил ишлаш малакасини тарбиялаш катта аҳамиятга эга, чунки дарслик мустақил ишлаш учун кенг имкониятлар яратади. Математика ўқитиш жараёнининг сифати ва самарадорлигини ошириш мақсадида ўқув методик комплекси яратилади. Бу комплекс таркибида дарсликдан ташқари ўқувчилар ва ўқитувчиларга мослаб ёзилган методик қўлланмалар, карточкалар, босма асосли дафтарлар, машқлар тўпламлари ва бошқалар чоп этилади. Методик қўлланмаларда курснинг ҳар қайси бўлими, учун режалаштириш, ўқувчиларга қўйилган талаблар, оғзаки ва ёзма машқлар учун материаллар ҳамда айрим дарсларга доир методик кўрсатмалар берилади. Карточкалар — дарсликларга қўшимча тариқасида нашр этилади. Унинг асосий мақсади индивидуал топшириқлар бўйича ўқувчилар мустақил ишларини ташкил қилишда, дастурнинг асосий материалларини пухта ўзлаштиришда ёрдам беради. Босма асосли математика дафтари асосан ўқувчиларнинг фронтал мустақил ишларини ташкил қилишга мўлжалланган. Бу дафтар матнларни механик равишда кўчириб ёзишдан озод қилади ва шу билан ўқув вақтидан яхши фойдаланиш имконини беради. «Бошланғич таълим», «Халқ таълими», «Маърифат» каби газета ва журналардан ҳам жуда кўп фойдали билим, маслаҳат ва тавсиялар олиш мумкин. Кўрсатмали қўлланмалар деб асосида предметли реал моделлар ётувчи ўқитиш воситаларига айтилади.\nКўрсатмалиликнинг бошланғич таълимдаги ўрни ўқувчиларнинг абстракт ва конкрет тафаккурларини ривожлантиришдан иборатдир. Кўрсатмалиликдан фойдаланиш ўқувчиларнинг эътиборини, диққатини қўзғатади, ўрганилаётган материални пухтароқ ўзлаштириш имконини беради, ўқув жараёнини бошқариш учун яхши шароит яратади, вақтни тежаш имконини беради. Шунинг учун, ўқитувчилар олдида кўргазмали материал танлашга қўйиладиган талаблар мавжуд бўлиб, булар: а) Етарлича миқдорда кўрсатма материал билан таъминлаш асосида умумлаштириш амалга оширилади. М: 4 сонини ҳосил бўлиши билан таништиришда ўқитувчи 3 та доирачага 1 та доирачани, 3 та чўпга 1 ни қўшишни мустақил бажартиради ва умумий савол қўйилади, 3 га 1 ни қўшилса, қандай сон ҳосил бўлади. б) Ҳар хил кўргазмали материал билан етарлича таъминлаш. Бунда ўқувчиларда тўғри умумлаштиришни таркиб топтиришнинг зарурий шартини аниқлаш муҳимдир. Мисол учун: 3 сони миқдорий жиҳатдан муҳимдир, предметнинг ранги, ўлчами, ўрни муҳим эмас. в) Математика ўқитишда кўрсатмалиликнинг бир туридан иккинчи турига ўтиш ҳам катта аҳамиятга эга. Буни аввало масала ечишда кўрамиз, олдин масала шарти иллюстрацияланади, аста — секин схема, расм ёки чизмадан фойдаланиб, масала шартининг қисқа ёзувига келинади.\nМатематика ўқитишда ҳаракатли динамик қўлланмаларга, индивидуал кўрсатма — қўлланмалар ва дидактик материалларга кенг ўрин берилади. Кўрсатма — қўлланмалар: натурал ва тасвирий бўлади. Натурал кўрсатмалилик: турмушда учрайдиган атрофимиздаги нарсалар: дарахтлар, қаламлар, чўплар, кубчалар. Санноқ чўплар энг муҳим ва кенг қўлланилади, улардан номерлашни ўрганишда; санноқ бирликларини ҳосил бўлиши ҳақида тасаввур оладилар.\nТасвирий кўрсатмалилик ҳам бир неча турга бўлинади.\nа) Математик символлар (рақам, ишоралар, муносабат белгилари). Бундай белги, рақамлар катакли тахтача ва сақлаш кассалари билан бирга ўқув — техника саноати ёки ўқувчилар қўли билан ишлаб чиқарилади, булар ёрдамида сонларни рақамлар билан тасвирлаш, сонларни таққослаш натурал сонлар қатори хоссалари ўрганилади, мисол масалаларнинг ечимлари ѐзилади. М: 5 + х = 7 тенгламани киритиш.\nб) Кўрсатма расмлар. Уларни нашриётлардан ёки қўлда тайёрланади, ҳар бир расмда битта нарсанинг расми (мевалар, гуллар...) бўлади. расмлар қирқилиб конвертда сақланади, асосан улардан биринчи 10 лик сонларни ўргатишда фойдаланилади. Бундан ташқари, улардан ҳисоблаш усуллари, амал хоссалари билан танишишда ҳам фойдаланиш ўринли ва қулай. (2+3)+4.\nв) Геометрик фигуралар модели. Объект шаклини тўғри идрок қилиш, предмет шаклини абстрактлаштириш қобилиятини ривожлантириш учун ўқувчилар фигураларнинг моделларини кузатиш билан бирга ўзлари ҳам шундай моделларни мустақил ясашлари жуда муҳимдир. Масалан, ўқувчилар қоғоздан тўғри бурчакнинг моделини ва пластилиндан ва 2 та чўпдан ҳаракатга айланади. Бурчак моделини тайёрлаши, доира, 2 so‘m 3 so‘m ? 60 кўпбурчаклар дициметр, метр моделларини ясашлари натижасида уларнинг бу тушунчалар ҳақидаги тасаввурлари яққол намоён бўлади.\nг) Сонли фигуралар предметларнинг миқдорий гуруҳларини таққослашга, рақамлар билан сонларни мос келтиришга ёрдам беради. д) 1, 3, 5, 10, 25, 50, 100, 200, 500, 1000. сўмлик пул моделлари. е) График моделлар (расм, схема, чизма). Уларни кўпинча ўқитувчи ўқувчи ясайди. График моделлар ўқувчиларнинг абстракт ва конкрет тафаккурларининг ривожланишига яхши асос яратади; арифметик, алгебраик, геометрик материаллар орасида чуқурроқ математик боғланишни таъминлайди; математика қизиқишни орттиради. 1. Инструктив (кўрсатма) жадваллар рақамларни ёзиш, арифметик амаллар алгоритмларини бажариш, масалалар ечишга кўрсатма беради. 2. Справочник (маълумотнома) жадваллар М: қўшиш жадвали, кўпайтириш жадвали.\n3.Ўргатувчи жадваллардан асосан янги тушунчани шакллантиришда фойдаланилади. М: вақт ўлчовлари, масса (оғирлик) ўлчовлари, тезликлар жадвали кабилар ҳисоблашларни ташкил қилишда ёрдам беради. Бошланғич синфларда техник восита сифатида экран қўлланмалар кенг қўлланилади. Буларни ҳам шартли равишда қуйдагича гуруҳлаймиз.\n1. Динамик ва 2. Статик қўлланмаларга бўлинади. 1. Динамик қўлланмаларга кинолавҳа, кинофилм, видеотасвир каби ҳаракатли воситалар киради. Лекин давлат томонидан бошланғич математика учун улар тайёрланмаган. 2. Статик қўлланмаларга диафильм, диапозитивлар киради. «Ўзбеккинохроника» студияси ўзбек тилида бир қатор диафильм ишлаб чиқарган. Диафильм — 36-40 кадрли узлуксиз лентадан иборат бўлиб, ҳар бир кадрга туширилган тексти (субтитр) берилган ва кадрлар маълум тартибда жойлаштирилган. Диафильмлар асосан, ўтилган материални мустаҳкамлаш, такрорлаш, ўргатувчи ва назорат қилувчи ҳар хил мустақил ишларни ўтказишда фойдаланишни кўзда тутиб тузилади. Диапозитивларнинг диафильмдан фарқи шуки, диапозитивлар бир — бири билан боғланмаган алоҳида (топшириқ, савол, масала) кадрлардан иборат. Улар мустақил ва назорат иши ўтказиш, сўрашни ташкил қилиш имконини беради. Бундан ташқари, ўқитишнинг техник воситалари Эпидиаскоп ва кодоскоплардан кенг фойдаланилади. Эпидиаскоп — дарслик, қўлланмалардаги расмларни кўрсатади. Ундан фойдаланиш учун синф хонасини бутунлай қоронғу ҳолатга келтириш зарур. Кодоскоп эса ойна, рентген плёнкаси, Целлофон, полиэтилен каби материалларга рангли сиёҳларда ёзилган тасвирларни кўрсатади. Кодоскопдан фойдаланиш учун бир оз қоронғулаштирилган ёки ёруғ хонадан ҳам фойдаланиш мумкин. Тайёрланган ўқув материаллари кодопозитивлар деб аталади.Ўқитувчи мисоллар, чизмалар, уй вазифалари намуналарини кодопозитивда тайёрлаб, вақтни бекор кетишини олдин олади. Шунингдек, бошланғич синф математика дарсларида электрон техник воситалар: проектор, электрон доска, компьютерлардан фойдаланиш бугунги кун таълим сифати талабларидан бири эканлиги сир бўлмаган ҳолда ундан фойдаланиш, яъни, бошланғич синфлар математика дарслари машғулотларига олиб киришга ҳамма ҳам журъат қилаётгани ёки имконият топа олаётгани йўқ. Таълим воситаларининг қайси тури, қайси таълим бўғимида қўлланмасин ўқитувчи томонидан тўғри танланган восита бўлса, албатта самараси доим юқори бўлган. Чунки тингловчи фақат эшитмайди, балки эшитаётган воқеликни кўради( тўлиқ ёки қисман), мушоҳада қилади, фикрлайди, солиштириб тахлил қилади, хулосалар чиқаради. Шундай экан, ҳаётнинг мазмуни бутун борлиқдаги мавжуд ҳолат бўлса, таълим мазмуни воситанинг турли-туман шакл ва мазмундалиги билан белгиланади.\nАбдуллаева.Қ, Сафарова.Р, Бикбоева.Н. ―Бошланғич таълим концепцияси Бошланғич таълим, 6-сон. —Т.: 1998. — Б. 2-9.\nАбдуллаева Қ, Сафарова Р ва бошқалар. ―Бошланғич таълим стан- дарти‖ Бошланғич таълим, 6-сон. -Т.: — 1998. — Б. 9-6.\nАбдураҳмонова.Н, Жумаев.М, Ўринбоева ― Бошланғич синфлар учун математикадан дидактик материаллар. Ўқитувчилар учун методик қўлланма. —Т.: Истиқлол. 2004 йил,152 бет.\nАбдураҳмонова.Н, Ўринбоева.Л. ― Математика 2-синф ўқитувчилар учун методик қўлланма. Тошкент : ― Ўзбекистон/ НМИУ — 2012 йил.208 бет.


25 январ 2021, Тошкент вақти: 05:03\nТожикистонлик имомлар президент Раҳмон билан учрашувда.\nТожикистон Дин қӯмитаси мамлакат шимолидаги Панжакент шаҳари жоме масжидининг имоми Нақибхон Қориевни “Миллий мадҳия”ни ёддан билмагани учун вазифасидан бўшатди.\nТожикистонда жоме масжидлари имомлари ҳукуматдан ойига 1500 сомоний (тақрибан 150 АҚШ доллари) миқдорида маош олади ва давлат ходими сифатида “Миллий мадҳияни”ни билишлари лозим.\n27 яшар Нақибхон Қориев 27 август куни Озодлик билан суҳбатда Дин қӯмитаси гўёки “Миллий мадҳияни” ёд олмагани учун уни жоме масжиди имомлигидан бӯшатиб, унинг ўрнига бошқа шахсни тайинланини айтди.\nМазкур жоме масжиди Панжакент туманидаги энг йирик масжидлардан ҳисобланиб, унда жума намозлари пайти икки мингдан ортиқ диндор ибодат қилади.\nНақибхон Қориевнинг хабар беришича, жорий йил июнида Дин қӯмитасида бӯлиб ӯтган аттестацияда у “Миллий мадҳия”ни ёддан айтган, аммо “Ҳаж” сураси қироатида хатога йӯл қӯйган.\nПанжакент ҳукуматидаги Дин, анъана ва маросимларни тартибга солиш бӯлими раиси Саиджон Шодиев 27 август куни Озодлик билан суҳбатда Нақибхон Қориев имомликдан бӯшатилганини тасдиқлади.\nУнинг таъкидлашича, аттестация жараёнида Нақибхон Қориев нафақат “Миллий мадҳияни” ва миллий қадриятлар борасидаги саволларга қониқарли жавоб бермаган, балки унинг намоз рукнларини яхши билмаслиги ҳам ошкор бӯлган.\nАйни дамда, Саиджон Шодиевнинг билдиришича, ҳозирча жоме масжидига янги имом тайинлангани йўқ ва Нақибхон Қориевнинг шикояти ортидан унга махсус комиссия аттестациясида иштирок этиш имкони берилган.\n2009 йилдан бошлаб ҳар йили Тожикистон масжидлари имомлари аттестациядан ӯтади ва унда имомлар диний масалалар билан бир қаторда миллий қадриятларга боғлиқ саволларга жавоб беришлари шарт.\n“Виждон эркинлиги ва диний ташкилотлар” қонунининг 11 моддасига мувофиқ, “жоме ва масжидлар имомлари ҳар йили махсус имтиҳон ёки аттестациядан ӯтиб, дин масалаларига оид давлат ташкилотининг розилиги билан имом вазифасига тайинланади”.\nБугунги кунда мамлакатда 4 мингга яқин жоме масжидлари ва беш вақт намоз адо этиладиган масжидлар имомлари фаолият қилади.\nТожикистон Конституциясида дин давлатдан ажратилган, аммо 2014 йилдан бошлаб ҳукумат масжид имомларига давлат хизматчиси сифатида маош тўлай бошлади.\nТожикистон муфтийси 2 минг сомоний (тақрибан 200 АҚШ доллари), жоме масжиди имоми 1500 минг сомоний (тақрибан 150 АҚШ доллари) ва жума масжиди имоми 800 сомоний (тақрибан 80 доллар) миқдорида маош олади.\nДавлат хизматчилари ҳисобланган масжидлар имомлари “Миллий мадҳия”ни ёддан билиши ва бошқа миллий қадриятларни яхши ўзлаштириши шарт.\n2010 йилдан бошлаб Тожикистон ҳукумати жоме масжидлар имомларини тайинлашдан бошлаб, аёллар либоси, эркаклар соқоли, масжид ва ҳажга борувчилар ёши устидан назоратни кучайтирди.\nДавлат Департаменти ўзининг диний эркинликлар борасидаги 2017 йилги ҳисоботида Тожикистонда диний ташкилотлар давлат назорати остида экани ва диний фаолиятда чекловлар мавжудлигини танқид қилган эди.


28.05.2018 22:44 0 2028\nРоссиянинг Санкт-Петербург шаҳрида бокс бўйича «Губернатор кубоги» бўлиб ўтмоқда. Бугун бир қатор боксчиларимиз ўз жангларини ўтказмоқдалар, деб хабар берди «Оламспорт».\n-81 кг вазн тоифасида юртимиз шарафини ҳимоя қилаётган Бектемир Мелиқўзиев чорак финалда россиялик Никита Зонга қарши рингга чиқди. Ҳамюртимиз жангнинг иккинчи раундида рақибини нокаутга учратди ва ярим финалга йўл олди.\nЭнди у навбатдаги жангини бошқа бир мезбон боксчига қарши ўтказади.


Мангузар ўгайми?.. – Сурхон тонги\nБош саҳифа / Жамият / Мангузар ўгайми?..\nОктябр 4, 2019\tЖамият Изоҳ қолдириш 589 Кўрилди\nёхуд транспорт қатновини ташкил этувчи\nмутасадди раҳбарлар диққатига!\nХалқимизда: “Йўл азоби – гўр азоби” деган мақол бор.\nҲа, азизлар! Бизнинг Мангузар бугунги кунда ўз бошидан айнан ана шу ташвишни кечирмоқда.\nМангузар географик жиҳатдан шундай муҳим ҳалқаки, Термиз шаҳрининг бирорта ҳам нуқтасини усиз тасаввур эта олмайсиз.\nТермиз–Душанбе–Бишкек, Термиз–Хайратон халқаро йўли, Термиз–Денов йўли шу ердан ўтади, бошқа жойлардан ҳаво йўли орқали Термиз аэропортига келиб тушган барча йўловчилар Мангузар орқали Термизга келишади.\nХуллас, Мангузар ниҳоятда серқатнов, гавжум гўша. У Термиз шаҳрининг турли бурчакларида ишловчи кишилар, Термиз шаҳридаги барча олий ўқув юртларида ўқийдиган минглаб талабалар, шаҳар ва вилоятнинг барча ташкилотлари, муассасаларига юмуш билан келувчилар, кундалик турмуш ташвиши билан юрганларнинг маскани.\nМана, бир неча ойдирки, Мангузар ўта ғамгин, ташвишли ҳолатда. Бу айрим боқибеғам кимсаларнинг эътиборсизлиги оқибатидир.\nТўғри, ҳудудга элтувчи бир ярим километрли йўл янгитдан қурилди. Аммо бу иш тугалланиб бўлган. Шу боис, баҳонага ўрин йўқ.\nИлгари транспорт қатновида ҳавас қиларли тизим ва тартиб бор эди. Ҳаётдан ҳамма мамнун эди.\n210–“Дамас” маршрути “Термиз (марказий деҳқон бозори)– Мангузар–Янгиариқ–Полигон– Жайронхона” йўналиши бўйлаб ўтарди. Жайронхона, Янгиариқда даволанувчилар, бозорчилар, Мангузардаги масжидга келувчилар, И.Каримов номли Тошкент техника университети Термиз филиали, Низомий номли Тошкент педагогика университети Термиз филиали, Тошкент тиббиёт академияси Термиз филиали, Термиз давлат университети, бир қанча мактаб ва коллеж талабалари ҳамда ўқувчиларининг йўл ташвиши йўқ эди. Сурхондарё вилоят туғруқхонаси, вилоят юқумли касалликлар шифохонаси, вилоят кўп тармоқли марказий шифохонаси, Термиз шаҳар марказий деҳқон бозори, марказий савдо маркази, вилоят божхонаси, иқтисодий ишлар бўйича вилоят суди, ЖИБ вилоят суди, вилоят адлия бошқармаси, Термиз шаҳар ИИБ, ЖИБ Термиз шаҳар суди, ФИБ Термиз туманлараро суди, вилоят тарихи ва маданияти давлат музейи ва бошқа нуфузли жойларга иши тушиб келувчилар учун ташвиш йўқ эди. Ҳамма хотиржам эди.\n300–“Дамас” маршрути эса юқорида номи зикр этилган манзилларни Термиз аэропорти билан боғлаб, ортиқча оворагарчиликка ўрин қолдирмасди.\n224–“Дамас” маршрути “Термиз (Юбилейний)–Мангузар– Янги ариқ–Жайронхона” йўналиши бўйлаб ҳаракат қилиб, 5–микрорайон орқали минг–минглаб кишиларни ортиқча ташвишдан халос этган эди.\n305–“Дамас” маршрути Мангузар–5 микрорайон–Янги шоҳбекат;\n2–“Дамас” маршрути Мангузардан то Янги шоҳбекатга қадар одамларнинг беминнат хизматида эди.\nҲ О З И Р Ч И? …\nМангузарда “арининг уйи бузилган”. Одамларнинг хуноби чиққан. Ҳамма аросатда, сарсон–саргардон. Шоир Фурқат ибораси билан айтганда, “одамлар қаён борғусини билолмасдан, овора бўлиб юришибди.\nЮқорида қайд этилган ва йўловчиларга манзур бўлган маршрутлар кимларнингдир ўйламай қилган иши туфайли чеклаб қўйилиб, унинг ўрнига 2, 4, 7, 15 – рақамли қўйилган автобуслар фақатгина “Янги бозоргача қатнамоқда, холос. “Янги бозордан четга эса “Дамас” қўйилиб, шу тариқа харажат икки карра, шунга яраша ташвиш ўн каррага ошган. Мангузар эса, ўгай кўз билан қаралиб, тўғридан–тўғри маршрутдан маҳрум бўлган.\nҲаш–паш дегунча кузги–қишки мавсум бошланади. Кунлар қисқаради. Минг–минглаб кишиларнинг, айниқса, талабалар, ўқувчиларнинг ташвишини ўйлаш фурсати келди. Айниқса, иккинчи сменада мусиқа ва санъат мактабига қатновчи ўқувчилар ўқишдан маҳрум бўлмоқда.\nБу ташвишларни бартараф этиш учун зудлик билан ёки “Дамас” ёки автобус қўйиш билан олдинги, 2–, 210–, 224–, 300–, 305–маршрутлар қатновини қайта тикланишини сўраймиз.\nОлдинги Бебаҳо хазина\nКейинги Тийин сўмни тежайди\nЯнвар 5, 2021\nШодиёна кунлар шукуҳи\nСузишни билмаган ўрдак ёки фермер жаноблари ер сотишга ҳақлими?..


Саид Аҳмад. Азоб (ҳикоя) | www.ziyouz.uz\nБош саҳифа Ўзбек насри онлайн антологиясиСаид Аҳмад (1920-2007)Саид Аҳмад. Азоб (ҳикоя)\nВилоят ҳокими Эргаш Носиров уйига алла-паллада қайтди. Болалари ухлаб ётишибди. Хотини олиб келган овқат томоғидан ўтмади. Бир-икки қошиқ татиган бўлди-ю, косани нари суриб қўйди.\n— Қаёқда эдингиз? Хавотир олиб ухлолмадим.\nЭргашвой жавоб ўрнига, соатига қаради: бирдан ошибди.\n— Поччам оламдан ўтибдилар, ўша ёқда эдим.\n— Вой, ўлмасам, — деди хотини тамоман уйқуси қочиб. — Нега менга хабар қилмадингиз? Борардим. Ахир, ота ўрнида ота эдилар.\nЭргашвойнинг ёшлигида ота-онаси оламдан кўз юмиб кетади. Уни опаси ўзининг тўрт боласи қатори бағрига босади. Поччаси тиниб-тинчимас одам эди. Иморат қурадиганларнинг ҳожатини чиқарарди. Тўнғич ўғлини ёнига олиб, арракашлик қилиб, қучоққа сиғмас ғўлалардан тахта тиларди. Ром ясар, битмаган иморатларнинг томини ёпарди. Хулласи, қишин-ёзин унга бирдек иш топилиб турарди. Эргашвой шу меҳнаткаш одамнинг қўлида муҳтожлик нималигини, етимлик нималигини билмай ўсди. Уста Туроб ўз болалари қатори уни кийинтирди, едирди, ичирди. Ёшига етиб, институтда ўқиётган пайтларда Тошкентга бориб, топган-тутганини қўлига бериб келарди. Аммо унга асло насиҳат қилмасди. Ўзининг эс-ҳуши жойида, насиҳат ортиқча деб биларди. Шу етимгина укасига меҳрибонлик қилаётган эридан опаси миннатдор эди. Баъзан кўзёши тўкиб, уни чин дилдан дуо қиларди.\nУмри меҳнат билан ўтган уста Туроб оламдан ўтди. Эргашвой тўрт азамат жиянлари ёнида бел боғлаб, «вой, отам»лаб тобут олдида борди.\nХотини пиқ-пиқ йиғлаб: «Эртага мени ҳам олакетинг, янгам бечоранинг ёнида бўлай!» деди.\n— Хўп, — деди Эргашвой. — Энди озроқ мизғиб олай, жуда чарчадим.\nУ шундай дедию ётоққа кириб кетди.\nЭргашвойнинг вилоят ҳокими қилиб тайинланганига атиги икки ой бўлди. Ҳали тузук-қуруқ иш бошлаган ҳам йўқ эди. Вилоят катта, унда тоғ ҳам, дарё ҳам, чўл ҳам бор. Илгариги ҳоким бир чиқиб кетганича икки-уч кунлаб уйга қайтиб келолмасди. Эргашвой аввал ҳам ҳокимиятда кичик лавозимларда ишлагани сабабли туманларни, хўжаликларни яхши биларди.\nЭргашвой энди кўзи юмилганда сигир маъраб уйқусини қочирди. Бу қанақа сигир бўлди? Қўшниларникими деса, овози ҳовлидан келяпти.\nЭргашвой тўнини елкасига ташлаб айвонга чиқди. Хотини столга бошини тираб йиғлаяпти. У оёқ товушини эшитиб бошини кўтарди: икки кўзи жиққа ёш эди.\n— Бу қанақа сигир? — деди Эргашвой хотинига зардали товушда.\n— Қўштегирмонлик раис Нормат ака ташлаб кетди.\n— Ҳозир сигир олишга қурбимиз етмайди, деб айтмадингми?\n— Айтдим. Эй, келин, хотин кишисиз-да, эркакларнинг ишини тушунмайсиз. Эргашвой жигаримдек бўлса, ундан пул оламанми — ҳоким бўлганига суюнчи бу, яъни модарка, соғиб ичаверинглар, энди шу она-бола сигир сизларники, — деди.\nЭргашвойнинг пешонаси тиришди. Бир сўз демай ётоққа кириб кетди. Шу ётганича соат бешдан ошганида уйғонди. Уйғондию «уяли» телефон билан Қўштегирмонга — Нормат раисга қўнғироқ қилди. «Лаббай», деган уйқули товуш эшитилди.\n— Нормат ака, ҳозир сизга машина боради, бизникига келинг, бирга нонушта қиламиз.\n— Ўзимнинг машинамда боравераман, — деди раис. — Шофёрингизни овора қилманг.\n— Илтимос, хўп денг. Бошқа гаплар ҳам бор, албатта орденларингизни ҳам тақиб келинг!\n— Хўп бўлади, ҳоким бува! Телевизорга чиқамизми?..\nЭнди унинг овози жарангларди. Она-бола сигир кучини кўрсатди, деб ўйлаётган бўлса керак. Қаловини топсанг қор ёнади деб, бекорга айтмаганлар, илинди. Жуда чиройли бўлиб илинди.\nҚўштегирмон билан вилоят марказининг оралиғи атиги ўн тўрт километр, ҳозир йўлга чиқса, ўн беш минутга қолмай етиб келади.\nЭргаш Носиров ДАНга телефон қилиб, ким биландир гаплашди. Кейин ҳовлига чиқиб, она-бола сигирни кўздан кечирди.\nЎҳ-ҳў, бунақа сигир бозорда фалон пул бўлса керак. Хотинининг гапига қараганда, кунига уч маҳал соғиш керак экан. Нечук шунча пулли нарсани текинга ташлаб кетди экан? Ахир, у Тошкентга қурултойларга боришганда ўзига ўхшаган серхарж раислар билан ресторанларга киришарди, ақалли бир марта бўлсин, «Сен ҳам юр!» демаган. Эргашвойнинг ҳамёни бунақа харжларни кўтармасди. Шунинг учун ҳам меҳмонхона буфетида енгилгина овқатланиб қўя қоларди.\nПахтакорлар қурултойига боришганда Нормат раис орденларни тақиб оларди. Чиндан ҳам унинг орденлари кўп эди. Йилора орден оларди. Бошқа раислар ҳазил қилиб «Норматнинг икки костюмлик ордени бор», дейишарди. Сал оғзи ботирроқлари: «Леонид Ильич бўлиб кет-э!» деса, бошқаси: «Яхши дўхтир танишим бор, чап кўкрагингни кенгайтириб беради!» деб одамларни кулдиради. У юрганда жаранг-журунг овоз чиқарди, ҳатто қурултойга раислик қилаётган раҳбар унга: «Нормат ака, қимирламай ўтиринг, орденларингиз жаранглаб доклад эшитишга халақит беряпти», деганди. Ўшанда қурултой аҳли гурра кулиб юборганди.\nЭргашвой бир гал қурултойга борганда Нормат раис меҳмонхона пастида уни кутиб турган экан.\n— Мундоқ қилсак, — деди раис унинг олдига келиб, — эрталабки мажлисга сен қатнашмасанг ҳам бўлади. Чорва масаласи кўрилади. Сенга алоқаси йўқ гаплар.\nУ шундай дея туриб ёнидан бир даста пул чиқариб унга узатди:\n— Тахтапулдаги чойхонага бориб, ўн кишилик ош буюр! Водий раислари билан ошхўрлик қиламиз. Хўпми, акаси? Масхарабоз Обид калтани ҳам топ, бир кулишиб ўтирайлик.\nЭргашвой ғалати бир ҳолга тушди. Бу раис мени ким деб ўйлаяпти? Жуда ўзидан кетибди-ку!\nУ жаҳл билан пулларни унинг чўнтагига тиқиб қўйди.\n— Мен сизга малай эмасман! Қурултойга сизнинг чамадонингизни кўтариб юришга, дастёрлик қилишга келмаганман!\nРаис ундан бунақа гап кутмаганди. Ювош, баёв бола деб биларди.\n— Сени ўсадиган кадр бўлади деб ўйлаган эдим. Шу феълинг бўлса, икки дунёда ҳам косанг оқармайди. Ёнимга олиб, ўсишингга ёрдамлашмоқчи эдим. Қўлимдан ҳар иш келишини биласан-ку, энди ўзингдан кўр! Шу кичкинагина амалингдан ҳам айрилиб қоласан. Эргашвой қатъий қўл силтади:\n— Пешонамдагини кўравераман, ака!\nНормат раис бир замбар лой бўлиб қолган эди ўшанда.\nНормат ҳар қандай бир сўзли ўжар райком котибини ҳам ўзига ром қилиб оларди. Қишлоқ раҳбарларининг, айниқса, райком котибларининг отпускаси қиш пайтига тўғри келарди. Шунга қарамасдан улар дам олиш учун Ялтагами, Сочигами кетишарди. Бу пайтда на денгизда чўмилиб бўлади, на соҳилда ўзини офтобга тоблаб бўларди. Ҳеч бўлмаса муолажасидан фойдаланаман, массаж, хилма-хил ванналарга тушиб таранг асабларимни юмшатиб келаман, деб ўйлашарди.\nҚайси бир райком котиби курортга кетса, Нормат раис орқасидан кассири билан етиб борарди. Санаторийга яқин жойдан ижара уй олиб, котибнинг хизматини қиларди. Қиш, ҳаммаёқ қор, дам олиш мавсумининг энг зерикарли пайтлари. Ана шундай пайтларда Нормат уларнинг жонларига оро кирарди. Кунора ошхўрлик, норинхўрлик кимга ёқмайди, дейсиз. Бир чемодан қази, бир халта Ўзганнинг девзираси, қоғоз қутидаги Дашнобод анори тугагунча ҳар куни қозон қайнаб турарди. Ана шундай курорт мавсумларида Нормат кўп ишларини битказиб оларди. Котиблар билан ёшроғи бўлса ота-бола, ўрта яшар бўлса, қадрдон, кексароқ бўлса «фарзанд» бўлиб кетарди.\nБир гал Рисқиев деган райком котибининг орқасидан борганда иши юришмади. Унинг ошқозони хасталигидан фақат парҳез таом еяр экан, «базми жамшидга» бормади. Укол олиб, дори ичиб, санаторийдан чикмади. Нормат бегоналарга едирадиган анойилардан эмасди. Шунча йўл босиб, олиб борган нарсаларини қайтариб олиб келди. Эсиз шунча пул. Икки кишига бориш-келиш палон пул, дея афсусланди.\nБаъзан у кайф қилган пайтларида, «палончи» котибми, нима деб ўтирибсан, гаҳ, десам қўлимга қўнади, йўриғимга юрмай кўрсин-чи, ўғлига мотоциклни ким олиб берган, Нормат аканг олиб берган, деб мақтанарди.\nУнинг бу хил қилиқларини Эргашвой яхши биларди. Шунинг учун ҳам ундан узоқроқ юрарди.\nТашқаридан машина овози эшитилди. Олтита седонали иссиқ нон, шиша банкада асал кўтариб, орденларини жаранглатиб, хандон-хушон Нормат кириб келди. Эгнида янги костюм, бошида тахтакачдан янги чиққан чустдўппи. Соқоли ҳафсала билан олинган. Икки лунжи худди арчилган шафтолига ўхшарди. Будённийникига ўхшаган шоп мўйлови лок суртилгандек ялтирарди. Ундан гуп-гуп атир ҳиди анқийди. У йўл-йўлакай жовраб келарди.\n— Қаранг, ровна ўн тўққиз минутда етиб келибман, — деди у билагидаги соатига қараб. — Уйингиз билан менинг уйим ораси 19 минутли йўл экан.\nНорматнинг билагидаги шу соат бир вақтлар Эргашвойники эди. У стипендиясидан ортдириб йиғиб юрган пулига Саудиялик бир талабадан сотиб олган эди.\nБундан уч йил олдин касаба союзлари қурултойига борганда делегатлар учун махсус очилган магазинда Бельгияда тикилган аёллар пальтоси сотилаётган эди. Эргашвой биттасини танлади. Ёнидан пул чиқазиб санаган эди 40 сўм пул етмади. Ҳайрон бўлиб турган эди Нормат раис келиб бирданига учта пальтони коғозга ўратди.\n— Биттаси хотинимга, бешик тўйларига кияди. Биттаси келинимга, яна биттаси… — Раис бир қўзини қисиб қўйди, — бир жононга. Нега серрайиб турибсан? Олмайсанми?\n— Азроқ пул етмаяпти, — деди Эргашвой.\n— Пулинг йўқ экан, нима қилардинг магазинга кириб.\nЭргашвой билагидан соатини чиқарди.\n— Раис бува шу соатни олмайсизми, Швейцарияники, аниқ юради.\nНормат соатни қўлига олиб қулоғига тутди.\n— Эҳ-ҳе, ҳафтанинг ҳамма кунларини, қайси ойлигини ҳам кўрсатар экан. Қанча берай?\n— Ўзим уч юз эллик сўмга олгандим. Сиз икки юз сўм берақолинг.\n— Ундоқ эмас-да, укагинам, юз сўм берсам ҳам бўлардию сенга жавр бўлмасин, деб юз эллик сўм бераман.\nУ шундай деб пештахта устига учта эллик сўмлик ташлади.\nБу воқеадан Эргашвой ранжимади. Қўлидан кетган қадрдон соатига ачинмади. Хотинининг пальтони кўргандаги қувончи олдида, соат нима деган гап…\nНорматнинг оғзи гапдан бўшамасди.\n— Билардим, билардим! Бир куни жонажон вилоятимизга ўзингиз ҳоким бўлишингизни билардим! Вилоятимиз энди ҳокимга ёлчиди, қўрқмай ишлайверинг. Ёнингизда тоғдай бўлиб, ўзим туриб бераман! Қани, бирортаси кўз олайтириб кўрсин-чи? Бизга ўхшаган иш кўрган, тажриба орттирган акаларингизга суянсангиз, доғда қолмайсиз. Ҳаммага ишонаверманг. Кимга қанақа муомала қилишни ўзим айтиб тураман. Мана, нонуштага Ургутнинг асалидан олиб келдим. Маъқул бўлса, эртага бир фляга ташлаб кетаман.\nУлар эндигина бир пиёладан чой ичишган эди, кўча томондан ДАН машинасининг товуши эшитилди.\n— Қани кетдик, — деди Эргашвой.\nТашқарида вилоят шофёрларининг «офати» — ДАН инспектори кутиб турарди. Сигир билан бузоқни ҳам шу ерда кўриб, Нормат ҳайрон бўлди.\n— Нормат ака, мени ким деб ўйладингиз? Сигирингизни олиб кетинг! Мен бунақа суюнчиларга ўрганмаганман.\n— Ия-ия, қизиқ бўлди-ку! Мен дилдан чиқариб…\nДАН инспектори сигир-бузоқнинг арқонини раиснинг қўлига тутқазди.\n— Қани, кетдик, ака! Мен йўл бошлайман. Орқадан шошилмай етаклаб келаверасиз.\nНормат илтижо билан Эргаш Носировга қаради.\n— Бу қанақаси бўлди, укам? Агар шунчалик бўлса, одам юбораман, олиб кетишади.\n— Йўқ, ўзингиз ҳайдаб кетасиз!\nЭргашвой шундай деди-ю, ичкарига кириб кетди.\n— Орқамдан қолманг! — деб буюрди инспектор.\nИнспектор айтганини қиладиган қайсар одам эди. Уни гапга кўндириб бўлмас эди. Норматнинг ўғли йўл қоидасини бузгани учун ҳужжатларини олдириб қўйганда раис олти марта ялиниб бориб ҳам уни гапга кўндиролмаган. Қайтадан имтиҳон топширишга мажбур қилган. Ўтолмаган. Ҳозир унга ялиниб-ёлворишдан иш чиқмаслигини билади. У имиллаб бораётган машина орқасидан сигирни судраб борарди.\nЭрталаб ишга кетаётганлар, автобусдагилар, машинадагилар унга ажабланиб қарашади. Йўловчилар кўкраги тўла орден, савлатли кишининг сигир етаклаб келаётганини кўриб ажабланишарди. Одамлар кўп сут берадиган сигирни вилоят кўрик-танловига олиб кетяпти шекилли, деб ўйлашарди. Аммо, Нормат обрўли одамнинг жасадини қабристонга олиб кетаётгандек, машина орқасидан буюк бир мотамсаролик билан борарди.\n— Жон ука, бирорта юк машинасини тўхтатиб бер. Чиқазиб олай.\n— Мумкин эмас, ўзингиз пиёда етаклаб борасиз!\n— Ҳеч бўлмаса, сигир етаклашга бирорта одам топиб бер, қанча сўраса бераман!\n— Мумкин эмас. Ўзингиз оборасиз. Биласизми, сизнинг вазнингиздаги одам кунига ўн беш километр пиёда юриши керак. Бошингизни кўтариб юринг, телевизорга олишяпти.\nНормат дўпписи билан юзини беркитди. У ҳеч қаёққа қарамас, юзи ёпиқ бўлгани учун йўлни кўролмай ҳар қадамда қоқиларди.\nЙўлда учраган одам борки: «Сигир неча пул бўлди? Ё сотгани олиб кетяпсизми?» деб қайта-қайта сўрайди. Норматнинг тили гапга келмайди. Мум тишлагандек, гунг бўлиб олган.\nШаҳардан чиқиш йўли кавланган, водопровод қувурини алмаштиришаётган эди. Ўтиб бўлмади. Тахминан, бир ярим километр орқага қайтиб, бошқа йўлдан кета бошлашди.\n— Жон укам, шу сигирни ҳам олақол, мен кетдим! — деди зарда билан Нормат раис.\n— Менга сигир керак эмас, ўзингизга буюрсин!\n— Дуч келган одамга текинга бериб юбораман.\n— Бўлмайди, — деди инспектор. — Халқ мулкини кўз қорачиғидай асраш керак, раис!\nШу алпозда улар шаҳар чеккасига чиқишди. Инспектор машинасини тўхтатди. Рация орқали аллаким биландир гаплашди. Кейин:\n— Бу ёғига йўлни ўзингиз биласиз, мен кетдим, — деди-ю машина тезлигини ошириб жўнаб кетди.\nРаис сигир-бузоқ билан кўча ўртасида қолди…\nТўрт кундан кейин вилоят халқ депутатларининг сессияси бўлди.\nҲар гал шунақа йиғин олдидан Норматвой атрофига одам тўплаб, латифа айтиб кулдирар, баъзи кичик раҳбарларнинг юришини қилиб кўрсатарди. Бу гал Нормат раис ҳаммадан олдин залга кириб, бир ўзи ўтирибди. Бошқалар мажлис олдидан гурунглашиб юришибди.\nТўрт кун олдинги воқеа аллақачон овоза бўлиб кетган. Бугун албатта унинг такдири ҳал бўлади, деб ўйлашарди. Зал одамга тўла. ДАН инспектори ҳайъатда ўтирган Эргаш Носировга нимадир деб, орқароққа бориб ўтирди. Нормат раиснинг ичида бир нима узилиб кетгандай бўлди. Кўзлари тиниб, боши ғувиллади.\nҲоким вилоятда чорвага қишки озуқа тайёрлаш ёмон аҳволда эканлиги тўғрисида аниқ фактларни келтириб, маъруза қилди. Кўпгина хўжалик раҳбарлари аёвсиз танқидга учради.\nНормат, энди менга навбат келди деганда, ҳоким бошқа масалани бошлайди. Юраги тарс ёрилаёзган Нормат, менинг масалам охирида бўлади шекилли, деб ҳукм кутаётган судланувчидек карахт бир алфозда эди. Охирида видео кўрсатиб, шарманда қилади, деб атрофга жавдираб қарарди.\nНормат раис тўғрисида гап бўлмади. Шу билан қутулдиммикан, деб ўйларди у.\nУч-тўрт ой вақт ўтди. Нормат раиснинг вилоят маркази кўчаларида сигир етаклагани одамларнинг эсидан ҳам чиқиб кетди. Бу орада вилоят миқёсида қанча-қанча йиғинлар ўтди, фаоллар мажлиси бўлди, халқ депутатлари сессияси бўлди. Бироқ ҳоким ҳамон жим эди. Шу йиғинларнинг ҳаммасида Нормат раис юрагини ҳовучлаб ўтирди. Чақиришмаса ҳам борди. Мен йўғимда масаламни ҳал қилиб қўйишмасин, деб ҳадиксиради. У озиб, шоп мўйловлари осилиб қолди. Шу алфозда ҳадик билан яшаш раиснинг жонига тегди. Шунча йил раислик қилдим, худога шукр, уйим бор, жойим бор, машинам бор, бола-чақамни уйли-жойли қилдим, бас энди — ишни топширишим керак деган ўйга келди раис. У умрида бирор марта ариза ёзмаган, хат битмаган. Қоғозларга имзо чекиб юраверган экан, ариза ёзиш, наинки ариза, оддий хат ёзиш ҳам шунчалар қийин эканини энди билди. Икки соат ўтириб беш-олти варақ қоғозни қоралади, келиштира олмади. Охири у котиб болани чақириб, ариза ёзиб беришни буюрди.\n— Чарчадим, раҳбарлик ишга чоғим келмай қолди. Вазифамдан озод қилишингизни сўрайман, деб ёз!\nКотиб, нега қўйинг, унақа қилманг, демади. У ҳамма вақт раис нима деса, айтганидан ҳам афзал қилиб қоғозга туширган.\nНормат раис эрталаб соқолини қиртишлаб, орденларини тақиб, вилоят ҳокимлигига ариза топшириш учун борди. Ҳокимнинг олдида одам бор экан. Котибадан аризани киритиб юборди. Ичкаридаги одам чиқиб кетди ҳамки, ҳоким уни чақирмади.\n— Эй қизим, менга қара, мен келганимни ҳокимга айтдингми? — деди у тоқати тоқ бўлиб.\n— Йўқ, — деди котиба. — Аризангизни бердим, холос.\n— Жон болам, кириб айт, олдингизга кирмоқчи, деб айт!\nКотиба ичкарига кириб, бир даста қоғоз кўтариб чиқар экан: «Киринг, кутяптилар», деди.\nНормат раис журъатсизлик билан эшикни очди. У албатта мени бўшатади, бу даргоҳга охирги марта киришим, деб кўнглидан ўтказди.\nҲоким қандайдир бир жиддий ҳужжатни ўқияпти шекилли, унинг кирганини сезмади. Орденларнинг жиринглашини эшитиб, бошини кўтарди.\nЭргашвой ўрнидан туриб кутиб олди. У раис билан креслода ўтириб эмас, диванда ёнма-ён ўтириб гаплашди.\n— Нима бўлди? Ишламайман, деб ариза ёзибсиз?\n— Ҳа-а, энди, — деди раис. — Шунча ишладим, етар энди бу азобларга чидай олмайман.\n— Сизга ким азоб беряпти, айтинг?\n— Сиз! — деди Нормат. — Тўрт ойдан бери кутаман. Неча-неча йиғинлар ўтди, аммо менинг масаламни мажлисдан-мажлисга қолдирасиз. Қўйинг, ўладиганнинг ўлгани дуруст, уйдагиларнинг тингани дуруст.\n— Сизга ким айтди масалангиз кўрилади, деб?\n— Ёш бола эмасман, ўзим биламан.\nЭргашвой қизишиб кетди.\n— Менга қаранг, раис ака! Сизга ҳеч ким азоб бераётгани йўқ, сиз ўзингизга ўзингиз азоб беряпсиз. Бу яхши. Одам ўз қилмиши учун ўзини ўзи жазолай олса, ўзига ўзи азоб бера олса, у одамга ишонса бўлади. Сиз яхши раиссиз, ишни биласиз, хўжалигингиз вилоятда энг намунали хўжалик. Бу жиҳатдан кўнглим тўқ. Сиз ишлайсиз! Аризангизни ўзингиз йиртиб ташлайсизми ё эсдаликка менда қолсинми?\nРаиснинг Будённийникига ўхшаган мўйлови титради. Нима учун ўрнидан турганини ўзи ҳам билмади. Нима учун ҳоким томонга қўл узатди — эслай олмади. Аризамни қайтиб бера қолинг, демоқчи эди, шекилли Эргаш Носиров унинг очиқ кафтига тўрт букланган аризани қўйди. Нормат қоғозни бурда-бурда қилди-да, қаёққа ташлашини билмай, охири чўнтагига солди.\n— Келишдик-а? — деди ҳоким. — Ҳар хил хаёлларга борманг, ишингизни давом эттираверинг!\nНормат раис у билан хайрлашаётганда негадир гавдасининг оғирлигини сезмади. Эшик тутқичига энди қўл узатган эди, ҳоким уни тўхтатди.\n— Сизга битта гап айтай, асло эсингиздан чиқарманг, кўкрагингиздагиларни олиб қўйинг. Буларни берган ҳукумат аллақачон йўқ бўлиб кетган.\nОрадан тўрт ой ўтиб, вилоят ҳокими Эргаш Носиров поччасининг йил ошини ўтказди. Одам кўп келди. Улар орасида Нормат раис ҳам бор эди. Аммо унга ҳеч ким эътибор бермади. Ҳатто танишмади ҳам. Кўпчилик унинг кўксидаги орденларга қараб, юзининг қанақалигига унча эътибор бермаган экан. У эл қатори ош еб чиқиб кетди.\n← Аввалги Аввалги Саид Аҳмад. Буқаламун билан учрашув (ҳикоя)\nКейинги → Кейинги: Саид Аҳмад. Меҳрибон (ҳикоя)


“Ўзбекистон ҳукумати иқтисодиётни жадал ислоҳ қилмоқда”: Чет эл оммавий ахборот воситаларининг Ўзбекистонга оид мақолалари баёни - UzAnalytics\nЎзбекистонни советлар давридан бери бошқариб келган авторитар раҳбар Ислом Каримовнинг ўлимидан сўнг унинг вориси Шавкат Мирзиёев даврида амалга оширилаётган иқтисодий ислоҳотларнинг бир қисми ўлароқ, чегаралар ҳам, чойхоналар ҳам қайта очилди.\nThe Economist журналида чоп этилган “Uzbekistan’s government is rapidly overhauling the economy” (“Ўзбекистон ҳукумати иқтисодиётни жадал ислоҳ қилмоқда”) деган мақолада қайд этилишича, илгари бир мамлакат ҳудудида бўлган Фарғона водийсининг икки йирик шаҳри: Андижон ва Ўш ўртасидаги чойхоналар Ўзбекистон ҳукумати 2005 йилда Андижон воқеаларини шафқатсизларча бостиргандан сўнг чегаралар ёпилиши ортидан бекилиб қолган эди.\nМақолада қайд этилишича, қўшни Қозоғистон капитализмга ўтиб кетиб, кенг миқёсда инвестицияларни жалб этаётганига қарамай, собиқ давлат режалаштириш қўмитасини бошқарган Каримов даврида Ўзбекистон ташқи дунёга ёпилди, у ерда “коммунизм асло барҳам топмади”. Шароит оғирлигидан 2 миллионга яқин ўзбеклар Россияга ишлагани чиқиб кетди.\nМирзиёев Каримовни очиқ танқид қилган бўлмаса-да, унинг меросидан қутулиш учун икки йил сарфлади. Хавфсизлик хизматининг қўли ҳар ерга етадиган бошлиғи Рустам Иноятов лавозимидан четлатилди, ишни технократлар қўлига олди. Ҳукумат капитал ва валюта назоратини бекор қилди, мажбурий меҳнатни кескин тарзда камайтириб, чегараларни очди. Иқтисодиёт вазири ўринбосари Равшан Ғуломов, булар ҳақида гапириб, “биз 20 йил йўқотдик, ҳали жуда кўп иш қилишимиз керак”, дейди.\nДавлат рўйхатидан ўтган корхоналар сони 2, чет эл инвестициялари миқдори 4 баробар ортди, лекин яқинда инвестициялар миқдори пасайганини ҳам қайд этиш жоиз. Энди олдинда коммунал хизмат нархларини ошириш, давлатга қарашли корхоналар фаолиятини яхшилаш ва хусусийлаштириш, меҳнатга яроқли аҳолининг 1/3 қисми банд бўлган қишлоқ хўжалиги маҳсулдорлигини ошириш анча мураккаб масалалардан биридир. Чунки мамалкат аҳолисининг тенг ярми 30 ёшгача бўлган ёшлар экани ҳисобга олинса, янги иш ўринлари яратиш қанчалик долзарб экани ойдинлашади.\nЎзбекистонда суғориладиган ерларнинг аксарият қисмига пахта билан ғалла экилади. Лекин улардан фойда кам. Ҳукумат шунинг учун мева ва сабзавот экинларини кўпайтиришни рағбатлантирмоқда. 1 гектар пахта экинига ишлов бериш учун 2 киши етарли бўлса, 1 гектар помидор 20 кишини иш билан таъминлайди. Россия билан Хитойнинг Ўзбекистон гилоси билан помидорига харидоргир улкан бозори эса яқин, дейди Ғуломов.\nҲукумат пахта етиштирувчи аксарият фермерларга субсидия ажратмай қўйди, лекин уларга ҳосили учун бозор нархига яқин ҳақ тўлаяпти. Пахта хомашёси экспортини камайтириш йўли билан ички тўқимачилик саноатини ривожлантиришга интилмоқда. Сўнгги 10 йил ичида тўқимачилик саноати маҳсулотолари экспорти 100 миллион АҚШ долларидан 1,9 миллиард долларга етди. 2025 йилга бориб, ҳукумат ушбу кўрсаткични 7 миллиард дилларга олиб чиқишни мўлжалламоқда.\nЎзбек дипломатларига биринчи навбатда исвестиция олиб киришга эътибор қаратишга топшириқ берилди. Ҳар бир улкан мамлакатдаги элчихонага инвестиция жалб қилиш учун вилоятлар тақсимлаб берилди.\nБир ғарблик дипломатнинг айтишича, “ўзбеклар ислоҳотларни кўпчилигимиз ўйлаганимиздан кўра тезроқ амалга оширмоқда”. Мирзиёев ушбу улкан режани амалга ошириш учун тажрибали ватандошларини мамлакатга жалб қилмоқда. Масалан, бир пайтлар инвестиция бўйича банкир бўлган киши бугун қимматбаҳо қоғозлар бозорини тартибга солувчи ташкилот раҳбари, Европа тикланиш ва тараққиёт банки тизимида директор бўлиб ишлаган киши эса ташқи савдо ва савдо вазири бўлиб ишлаётир. Яна ҳукумат хусусийлаштиришга йўл очиш Халқаро валюта жамғармаси, Жаҳон банки ва Осиё тараққиёт банки сингари молия муассасаларининг билим ва тажрибасига таянмоқда.\nМолия вазири Жамшид Қўчқоровнинг фикрича, “ҳар бир нарса улар орқали ўтиши керак, улар бизда етишмаслиги мумкин бўлган ошкоралик ва экспертизани таъминлаб беради, улар бизни алдашдан манфаатдор эмас. Мен Америка супермаркети принципини қадрлайман, унга кўра, ҳамма тенг”.\nЛекин ҳукуматнинг тенгликка риоя қилиши саволлар туғдирмоқда. Британиядаги Алстер университети ходими Кристиан Ласслетнинг қайд этишича, Тошкент шаҳри ҳокими улкан туруржой ва офис бинолари қурилишини назорат қилмоқда, унга алоқаси бор фирмалар қурилиш ишларида ёрдам бермоқда. Ўзбекистоннинг мис ва пўлат саноатида иштироки бор металл магнати Алишер Усмонов Мирзиёев Россия президенти Владимир Путин билан учрашувга бориши учун ўзига тегишли хусусий учоғини ижарага бериб турди. Шу сабаб Мирзиёевнинг ислоҳотлари ҳамма эмас, бир ҳовуч кишилар учун қилинаётгандай таассурот ҳосил бўлмоқда.\nЎзбекистон Афғонистонга электр қуввати узатиш лойиҳаси учун 45 миллион доллар чегирма беришни ваъда қилмоқда\nЎзбекистон бош вазири А.Арипов Сурхондарё вилоятидан Афғонистоннинг Пули-Хумри шаҳрига қадар 200 километрлик масофага электр қуввати узатиш лойиҳаси қиймати 110 АҚШ доллари бўлгани ҳолда, Ўзбекистон ҳукумати 45 миллион долларик чегирма бериша тайёрлигини маълум қилди.\nАфғонистоннинг Ariana News ахборот агентлиги “Uzbekistan Vows to Discount $45M for Power Transmission Project in Afghanistan” (“Ўзбекистон Афғонистонга электр қуввати узатиш лойиҳаси учун 45 миллион доллар чегирма беришга ваъда қилмоқда” мақоласини эълон қилди.\nАфғонистон ҳукумати раҳбари Абдулла Абдулла Ўзбекистон бош вазири билан душанба куни мамлакта шимолидаги Балх вилоятида Ўзбекистон товарлари кўргазмаси очилиш маросимида учрашди.\nБош вазир ўзбекистонлик ҳамкасбига Афғонистон билан садо-сотиқ қилиш ва у ерга инвестиция киритишга бўлган қизиқиши учун миннатдорлик билдирди ҳамда илгари имзоланган ҳужжатларни амалга ошириш вақти келганини айтди.\n− Афғонистон ҳукумати икки мамлакат ўртасидаги импорт билан экспорт балансланишини кутмоқда. Биз ўзбек инвесторлари учун кўпроқ имкониятлар яратишга интиляпмиз ва Ўзбекистондан ҳам инвесторларимиз учун йўл очишини кутяпмиз, − деди Абдулла.\nЎз навбатида Арипов Ўзбекистон иккала мамлакат ўртасидаги иқтисодий алоқаларни кенгайтириш, Афғонистон билан турли, жумладан, қишлоқ хўжалиги, савдо, электр таъминоти, темирйўл ва табиий газ етказиб бериш соҳаларида қалин ҳамкорлик қилиш учун шароит яратишга тайёр эканини қайд этди.\nАрипов Сурхондарё вилоятидан Афғонистоннинг Пули-Хумри шаҳрига қадар 200 километрлик масофага электр қуввати узатиш лойиҳаси қиймати 110 АҚШ доллари бўлгани ҳолда, Ўзбекистон ҳукумати 45 миллион долларик чегирма беришга тайёрлигини маълум қилди.\n“Ўзбекистон армияси Марказий Осиё армияларининг энг кучлиси”\nЎзбекистон кучли армиялар рейтинги бўйича Қозоғистон (54-ўрин), Туркманистон (75-ўрин), Қирғизистон (91-ўрин) ва Тожикистондан (94-ўрин) олдиндадир. Таҳлилчилар Ўзбекистон қуролли кучларида тахминан 50 минг киши хизмат қилишини айтади.\nОзарбайжоннинг “Trend” агентлиги мухбири Фахри Вакиловнинг “Uzbek Army is strongest in Central Asia” (“Ўзбекистон армияси Марказий Осиё армияларининг энг кучлиси”) Ўзбекистон Мудофаа вазирлиги маълумотларидан иқтибос келтирилган мақоласида таъкидланишича, Ўзбекистон қуролли кучларининг ҳарбий қудрати икки марта ошиб, ҳарбий самарадорлиги 10-12 фоиз ўсган.\nМудофаа вазирлиги ўтган давр мобайнида – қайси давр экани аниқ эмас – 230 марта тактик машғулот ва 45 та қўшма тадбир ўтказилиши натижасида кўрсаткичлар ўсганини маълум қилган.\nЎзбекистон 2019 йил учун “Ҳарбий қудрат рейтинги”, яъни дунёдаги энг кучли армиялар рейтингида 48-ўринни эгаллаб турибди ва Марказий Осиёдаги энг кучли армия ҳисобланади.\nУшбу кўрсаткич бўйича Ўзбекистон Қозоғистон (54-ўрин), Туркманистон (75-ўрин), Қирғизистон (91-ўрин) ва Тожикистондан (94-ўрин) олдиндадир. Таҳлилчилар Ўзбекистон қуролли кучларида тахминан 50 минг киши хизмат қилишини айтади.\nСал олдинроқ Ўзбекистон Марказий банки давлатнинг қурол-яроғ ва ўқ-дорига харажатлари миқдорини эълон қилган ва у 700 000 АҚШ доллари бўлганини айтган эди, бу ундан олдинги йилга солиштирганда, икки баробар кўпдир.\n“Ўзбекистоннинг кўздан пана уйғурлари”\nҲатто Ўзбекистондаги уйғурларнинг сони ҳам аниқ эмас. Сўнгги марта Совет даврида 1989 йили ўтказилган рўйхатга олиш натижаларига кўра, Ўзбекистон совет республикасида 36 000 нафар уйғур яшаган ва бу аҳоли бир фоизининг 1/5 қисмини ташкил қилган.\nEurasianet.org вебсайтида эълон қилинган “Uzbekistan’s invisible Uighurs” мақоласи бир йил олдин Ўзбекистонга сафар қилган шинжонлик Гулочка исмли 50 ёшлар атрофидаги савдогар аёлнинг ўзбекистонлик холаваччаси Зарифахон Исломованинг уйида тургани, Урумчига қайтиб кетишидан олдин уйига етиб олганини Фейсбук орқали хабар қилишга ваъда бергани, аммо алоқага чиқмагани ҳақидаги ҳикоя билан бошланади.\nМақолада Хитой ҳукумати Шинжонда мусулмонларни қатағон қилаётгани сабабли иккала аёлнинг исми ҳам ўзгартирилди.\nҚозоғистонда айрим фаоллар ҳокимият идоралари таъқибига қарамай, Хитойдаги қозоқларнинг оғир аҳволига норозилик белгиси сифатида кампания уюштирмоқда. Аммо Ўзбекистонда уйғурлар деярли тилга олинмайди. Баъзан уларнинг ушбу мамлакатда мавжудлигига шубҳа билан қаралади. Лекин Ўзбекистонда уйғурлар бор.\nЎзбекистон матбуоти Шинжондаги уйғурлар аҳволи ҳақида деярли ҳеч нарса ёзмайди. Санкт-петербурглик этнограф, Марказий Осиё бўйича мутахассис Сергей Абашин бу ҳолни Ўзбекистон Каримов даврида ташқи дунёдан узилиб қолгани, ҳозирги кунги цензурани эса Пекин билан Тошкент ўртасидаги иқтисодий алоқалар билан изоҳлайди.\nЎзбекистонда 3 та уйғур маданият маркази бор ва уйғур тилида кирилл алифбосида – бошқалари қатори – “Таклимакан” журналини чоп қилинади. Яна давлат радиосида уйғур тилли дастурлар ҳам мавжуд. Уйғур тили диктори Гулбаҳор Қурбонованинг айтишича, ушбу тилдаги дастурларда фақат Ўзбекистондаги уйғурлариннг ҳаёти ва фаолияти ҳақида ҳикоя қилинади. Хитойдаги уйғурларнинг ҳозирги аҳволи ҳақида лом-мим дейилмайди, у ердаги воқеалар ўзбекистонлик уйғурларни қизиқтирмас эмиш.\nҲатто Ўзбекистондаги уйғурларнинг ҳозирги сони ҳам аниқ эмас. Сўнгги марта Совет даврида 1989 йили ўтказилган рўйхат олиш натижаларига кўра, Ўзбекистон совет республикасида 36 000 нафар уйғур яшаган ва бу аҳоли бир фоизининг 1/5 қисмини ташкил қилган.\n2000 йилдаги статистика маълумотларида 19 500 нафар уйғур қолгани айтилади. Бу 1989 йилдагидан деярли 2 баробар камдир.\nТошкент Миллий университети профессори, этник уйғур ва уйғурлар ҳақидаги китоб муаллифи Аблат Хўжаев уйғурлар сони аслида бир неча баробар кўп эканини тахмин қилади.\n− 80 йил олдин Марказий Осиё республикаларида 1,5 миллион уйғур бор эди, − дея ўз илмий ишидан иқтибос келтиради Хўжаев. – Улар Қозоғистон билан Қирғизистонда ўзлигини сақлаб қолди, аммо Ўзбекистондаги бир қисм уйғурлар ўзини ўзбек деб ҳисоблайди. Кўпчилиги ўзбекларга қўшилиб кетди.\nЎзбекистон ҳукуматининг узоқ йиллар камсонли уйғурлар элатини тан олгиси келмади. Хўжаев шунга оид бир ривоятни гапириб берди: марҳум президент Ислом Каримов Хитой бош вазири Ли Пен, Ўзбекистонда қанча уйғур бор, деб сўраганида, бизда уйғурлар йўқ, деб жавоб берган экан. Ваҳолонки, у уйғурлар борлигини билар эди, аммо бу ҳақда гаплашишни истамаган.


08:20 / 20.04.2017 4463 pdf Ўқиш режими + -\nАллоҳнинг гўзал исмлари. Ал-Жаббор\n«Ал-Жаббор» сифатининг маъноси олий қадар улуғ Зот, ҳузурида ҳамма ўзини хор тутадиган Зот демакдир. У зот камбағалларни беҳожат қилади, ҳар бир қийналганни енгилликка чиқаради, мусибатга учраганларни сабот ва сабрга муваффақ қилади, агар мажбуриятларини адо қилишса, мусибат эвазига улкан ажрга мушарраф қилади. Синиқ қалблар у Зот сабабли тузалур. Дуодаги «Аллоҳумма ужбурний» сўзи банданинг ислоҳи ва унга зарар берувчи барча нарсани дафъ қилиш ҳақиқатидир.\nАл Жаббор сўзи Қуръони каримда бир жойда, Ҳашр сурасининг 23 оятида зикр қилинган.\nҲаммамизга маълумки, Аллоҳнинг исми зот, исми сифат, исми феъл, исми танзиҳ ва исми таъзим каби исмлари бор. Ал Жаббор исми исми таъзимга тааллуқлидир. Аллоҳ таоло ҳадиси қудсийда: «Такаббурлик Менинг либосимдир, азамат Менинг ридоимдир. Ким буларнинг бирортаси борасида Мен билан талашса, уни дўзахга улоқтираман», деган. (Имом Муслим ривояти).\nАллоҳ таоло баъзан махлуқотларини қийин бир имтиҳонга солади. Ушбу имтиҳонда Аллоҳнинг душманлари кучли бўлади. Улар айтган нарсаларини амалга оширадилар. Шунда иймони заифлар уларни илоҳ деб ўйлаб, улар олдида тиз чўкишади. Аслида Аллоҳ таоло ал Жаббор исмини ҳам, ал Қаҳҳор исмини ҳам, ал Азиз исмини ҳам ҳеч кимга топшириб қўймайди. Аксинча, бу мақомларга даъвогарлик қилишга уринганларни яксон қилади. Аммо У Зот бирор умматни йўқ қилиш учун маълум муддатни таъйин қилиб қўйган бўлиб, ўша муддат келгунча қўйиб беради, холос. Кишилар ёки миллатлар ҳар қанча умр кўрмасин, агар зулм ва туғёнга кетиб, бошқаларга жабр-зулм қилишса, Аллоҳ белгиланган муддатда уларни яксон қилади.\nАл Жаббор сифати Аллоҳга нисбатан ишлатилганда комиллик маъносини англатиб, Унинг азаматига далолат қилади. Аммо инсонга нисбатан «Фалончи жаббор», яъни жабр-ситам қилувчи десак, бу исмда нуқсон бўлади, чунки у инсонда ноқис васф билан аталади.\n«Аллоҳ ҳар бир мутакаббир ва зўравон қалбни аа шундай муҳрлайди» (Ғофир сураси, 35 оят).\nБанда нима қилса ҳам барибир бандадир, Робб эса Роббдир. Банданинг иши муҳтожликдир. Башариятнинг энг олий чўққиси бўлган пайғамбарлар ҳам «таом ер, бозорларда юрар» эдилар (Фурқон сураси, 20 оят).\nБир инсон такаббурлик қилса, ҳақсиз такаббурлик қилган бўлади, чунки аслида у заиф, фақир ва жоҳилдир. Унинг такаббурлиги ботилдир. Аммо Аллоҳ таолони улкан десак, У Зотнинг азаматини ҳар қанча билмайлик, У Зот биз ўйлагандан ҳам буюкдир. У Зотнинг қудратини биламиз десак, У Зот биз ўйлагандан ҳам қудратлидир. Ҳақиқий ал Жаббор сифатига эга бўлган Зот Аллоҳ таолодир. Уни идрок қилишга фикр ожиз, уни оддий кўз қамраб ололмайди. Аллоҳни ҳар қанча васф қилмайлик, У Зот унинг хилофидир. Чунки Уни ердаги бирор томон қамраб олиши, тўлиқ билиши мумкин эмас. Ҳатто пайғамбарлар ҳам Аллоҳни нисбий маърифат орқали танишади. Аллоҳнинг Зотини фақат Аллоҳнинг Ўзи билади.\nАл Жаббор сўзи нафс учун маҳбуб сўзлардандир. Аллоҳ мазлумга ҳам жаббордир (ёрдамчидир), камбағалга ҳам жаббордир, беморга ҳам жаббордир, маҳрумга ҳам жаббордир, муаммога учраган кимса учун ҳам жаббордир.\n«Ал Жаббор» сўзининг биринчи маъноси етишиб бўлмайдиган даражада олий деганидир. Инсонга нисбатан «жаббор» сифатини ишлатиш фақат салбий маънода бўлади, чунки у убудият устидан олий бўлмоқда. Аслида инсон Аллоҳга ва Аллоҳнинг ҳукмига бўйин эгиши керак эди. Агар бир инсонни жаббор, яъни қудратли ва бешафқат десак ҳам, Аллоҳ таоло уни албатта яксон қилади, деган маъно тушунилаверади.\n«Ал Жаббор» сўзининг иккинчи маъноси ишларни ислоҳ қилувчидир. Аллоҳ синганларни созлайди, заифларга қувват ато қилади. Демак, Аллоҳ бирор кишининг аҳволини ислоҳ қилса, ўша банда эмас, У Зотнинг Ўзи ал Жаббор бўлади, чунки заифни кучли қилган, жоҳилни илмли қилган, мазлумга ёрдам берадиган ҳам У Зотдир.\n«Ал Жаббор» сўзи заиф банда томонидан еру осмонларнинг Холиқига нисбатан ишлатилса, ўзига хос маънони ифода қилади. Масалан, моли сотилмаётган тижоратчи «Эй Жаббор! Унинг сотилишида ёрдам бер!» деса, Аллоҳ таоло унинг бозорига ривож ато қилади, хавфга тушган киши: «Эй Жаббор! Менга омонлик бер!» деса, унга хотиржамлик ато қилади, мазлум: «Эй Жаббор! Менга ёрдам қил!» деса, уни қутқаради, камбағал: «Эй Жаббор! Мени беҳожат қил!» деса, уни бой-бадавлат қилади.\n«Ал Жаббор» сўзининг учинчи маъноси золимга зарба бериб, мазлумга нажот берувчи Зотдир.\n«Ал Жаббор» сўзининг тўртинчи маъноси хоҳлаган ишини бажарувчи Зот деганидир.\n«Ал Жаббор» сўзининг бешинчи маъноси синган қалбларни жойига келтирувчи Зотдир.\n«Ал Жаббор» сўзининг олтинчи маъноси Ўзи ирода қилган нарсага йўлловчи Зотдир. Сен бир нарсани хоҳлайсан, мен бошқа нарсани хоҳлайман, Аллоҳ эса Ўзи хоҳлаганини амалга оширади. Аллоҳ истаган эди, оловни салқин қилиб қўйди, уни омонликка айлантириб қўйди. «Эй олов, сен Иброҳим учун салқин бўл, саломатлик бўл!» дедик. Улар унга (Иброҳимга) ёмонлик ирода қилган эдилар. Биз эса уларни энг зиён кўрганлардан қилиб қўйдик» (Анбиё сураси, 69 оят).\nБу ҳақда бир рамзий қисса бор. Бир киши хотини билан товуқ еб ўтирган эди, эшик тақиллаб қолди. Хотини бориб қараса, тиланчи экан. Хотин тиланчига ўша овқатдан бермоқчи эди, эри уни жеркиб, «Уни ҳайдаб юбор», деди. Хотин уни ҳайдаб юборди. Кейинчалик эр хотинни орасига совуқлик тушиб, эр хотинини талоқ қилди. Сўнгра бошқа киши келиб, совчи қўйиб у хотинга ўйланди. Кунларнинг бирида у иккинчи эри билан товуқ еб ўтирган эди, эшик тақиллаб қолди. Хотин эшикни очиш учун борса, тиланчи экан. Хотин тиланчини кўргач, қийин аҳволга тушиб қолди. Эри: «Эшикни тақиллатган ким экан?» деган эди, хотин: «Аввалги эрим экан» деди. Шунда иккинчи эри: «Аввалги тиланчи мен эдим!» деди.\nАллоҳ Жаббор Зотдир, катта ва баландпарвоз гапларни гапиришдан ҳазир бўл!\n«Ал Жаббор» сўзининг еттинчи маъноси инсон тасаввури ета олмайдиган Зотдир. Аллоҳни қандай тасаввур қилмайлик, У Зот бунинг аксидир. Хаёлимизга Аллоҳ ҳақида нима фикр келса, Аллоҳ унинг аксидир.\nАллоҳ таолонинг барча исмлари бу дунёда амалга намоён бўлади. Аммо «ал-Адл» исми жузъий ҳолда амалга ошади. Аллоҳ таоло барча золимларни эмас, уларнинг баъзиларини қолганлар зулмдан тўхташи учун азоблайди. Баъзи яхши одамларни эса қолганларни шижоатлантириш учун мукофотлайди. Лекин мукофотнинг нақди Қиёмат куни бўлади. Аллоҳ бу ҳақда: «Қиёмат куни ажрларингизни тўлиғича олурсиз», деган (Оли имрон сураси, 185 оят).\nЭнг кучли Зот билан бирга бўлишни хоҳласанг, ал Жаббор сифатли Зот билан бирга бўл!\nАллоҳ таоло барчамизни жаббор бўлишдан асрасин ва бизнинг фойдамизга ал Жаббор сифати билан тажаллий қилсин!\nКодир 17:00 / 08.05.2020\n08:19 / 20.04.2017 6558\n08:22 / 20.04.2017 5065\n2900 05:00 / 07.03.2017\n2617 23:39 / 01.12.2016\n4765 15:56 / 01.12.2016\n1684 14:36 / 09.10.2018


Омон Ғофуров билан суҳбат. Видео » Lochinlar.UZ\nLochinlar.UZ » Интервью » Омон Ғофуров билан суҳбат. Видео\nОмон Ғофуров билан суҳбат. Видео\n- Бизга бир жамоа ҳакам борасида роса эътирозлар билдирди. Ҳакамлар ўйинларимизни ўлдиряпти деб. Лекин ўша жамоа футболчилари пенальти тепишни билишмайди. Балки пенальтини аниқ тепганда 3:2 ҳисобида ютиб кетарди ўша жамоа.\nАйбни ўзларидан эмас, ҳакамлардан излашади. Сўнгги минутдаги хато сабаб ўйинни ҳакам синдиришди дейишади, - дейди Омон Ғофуров.\nШунингдек интервью жараёнида, кўпчиликни қизиқтирган қуйидаги мавзуларга ҳам Ғофуров томонидан батафсил жавоб берилган:\nLochin79 10 июнь 2019 23:50\n100%aniq kelishilgan uyin dedi.qani bu erda pul bergan jamoa .barcha rirom uyinlar pahtakor tomonidan chiqadi.misol:muminjonov qaerdan kelgan -pahtakordan .bular pahtakorga ayb quyolmaydi joni shirin bularga ham .2misol metallurg_pahtakor kelishilgan uyini.metallurg jazolandi.pahtakor suvdan quruq chiqdi.\nLochin79 10 июнь 2019 23:21\nBu ham dadasini pulini kuchiga utiribdida bu kursiga .uzbek futboli uchun nima qilgan bu bolakay.uzi tup tepishni biladimi.SUTAK\nKomron95 10 июнь 2019 20:17\nBu sutga toymagan nima deyapti 1 marta penaltini urolmasa osha jamoga boshqa penalti tepishga imkon berilmas ekanda fudbol sport turi siyosat emas uni rivojlantirish kerak sindirish emas Omonboy omon bolgur


Невилл: «Англияда жаҳоннинг энг кучли 4 жамоаси бор. Ҳозирги АПЛ — тарихдаги энг яхшиси»\nМанчестер СитиЛиверпульАПЛМанчестер ЮнайтедЧелсиРоналдуГари Невилл\n«Манчестер Юнайтед»нинг собиқ ҳимоячиси Гари Невилл АПЛ топ-клубларининг ҳозирги даражасини баҳолади.\n«Премьер-лига тарихида ҳозиргидек кучли 4 жамоани кўрмаганман. Сифат жиҳатидан бугунги АПЛ — тарихдаги энг яхшиси.\nЭҳтимол, Англияда дунёнинг айни дамдаги энг кучли 4 жамоаси тўпланган. Агар формада бўлса, «Ливерпуль»нинг бошланғич таркиби — АПЛда энг кучлиси. Қизиғи, айни вақтда ҳеч ким улар ҳақида гапирмаяпти. «Манчестер Сити» ғайриоддий, «Челси» қойилмақом кучга эга, «Юнайтед»га Роналду, Варан ва Санчо келди.\nБизда ҳеч қачон 4 жамоа ўртасида чемпионлик пойгаси бўлмаган — бу мавсумда кўришимиз мумкин. Уларда яхши муҳит, ўйин тезлиги, атлетизм бор.\nБиз кузатаётган лига — мутлақ топ-даражада!» — дея Невиллнинг сўзларини келтиради The Independent.


3025-сон 26.06.2018. Ўзбекистон Республикаси олий таълим муассасаларининг ҳарбий тайёргарлик ўқув бўлинмаларида якуний давлат аттестациясини ташкил қилиш ва ўтказиш бўйича йўриқномани тасдиқлаш ҳақида\nЎзбекистон Республикаси олий таълим муассасаларининг ҳарбий тайёргарлик ўқув бўлинмаларида якуний давлат аттестациясини ташкил қилиш ва ўтказиш бўйича ЙЎРИҚНОМА\n2-боб. Якуний давлат аттестациясини ўтказиш\nЖисмоний тайёргарлик даражасини баҳолаш бўйича якуний давлат аттестациясини ўтказиш МЕТОДИКАСИ\nҲарбий-махсус тайёргарлик даражасини баҳолаш бўйича якуний давлат аттестациясини ўтказиш МЕТОДИКАСИ\n2-боб. Ҳарбий махсус тайёргарлик даражасини баҳолаш бўйича якуний давлат аттестациясини ўтказиш\n[Ўзбекистон Республикаси Адлия вазирлиги томонидан 2018 йил 26 июнда рўйхатдан ўтказилди, рўйхат рақами 3025]\nЎзбекистон Республикаси Вазирлар Маҳкамасининг 2017 йил 9 октябрдаги 809-сон «Ўзбекистон Республикаси олий таълим муассасаларининг ҳарбий тайёргарлик ўқув бўлинмалари тўғрисидаги низомни тасдиқлаш тўғрисида»ги қарорига мувофиқ Ўзбекистон Республикаси Мудофаа вазирлиги ҳамда Ўзбекистон Республикаси Олий ва ўрта махсус таълим вазирлиги қарор қилади:\n1. Ўзбекистон Республикаси олий таълим муассасаларининг ҳарбий тайёргарлик ўқув бўлинмаларида якуний давлат аттестациясини ташкил қилиш ва ўтказиш бўйича йўриқнома иловага мувофиқ тасдиқлансин.\n2018 йил 30 апрель,\nЎзбекистон Республикаси Мудофаа вазирлиги ҳамда Олий ва ўрта махсус таълим вазирлигининг 2018 йил 30 апрелдаги 19, 8-2018-сон қарорига\nЎзбекистон Республикаси олий таълим муассасаларининг ҳарбий тайёргарлик ўқув бўлинмаларида якуний давлат аттестациясини ташкил қилиш ва ўтказиш бўйича\nМазкур Йўриқнома Ўзбекистон Республикасининг «Умумий ҳарбий мажбурият ва ҳарбий хизмат тўғрисида»ги Қонуни, Ўзбекистон Республикаси Вазирлар Маҳкамасининг 2017 йил 9 октябрдаги 809-сон «Ўзбекистон Республикаси олий таълим муассасаларининг ҳарбий тайёргарлик ўқув бўлинмалари тўғрисидаги низомни тасдиқлаш тўғрисида»ги қарорига мувофиқ Ўзбекистон Республикаси олий таълим муассасаларининг (бундан буён матнда ОТМ деб юритилади) ҳарбий тайёргарлик ўқув бўлинмаларида (ҳарбий таълим факультетлари, ҳарбий кафедралар, цикллар ва курслар) якуний давлат аттестациясини ташкил қилиш ва ўтказиш тартибини белгилайди.\n1. Якуний давлат аттестациясига қуйидаги ҳарбий тайёргарлик ўқув бўлинмаларида ҳарбий тайёргарликни ўтаб бўлган, назоратнинг барча турларини муваффақиятли топширган, ўқув йиғинларидан ўтган талабалар қўйилади:\nҳарбий таълим факультетларида («Чақириққача ҳарбий таълим» йўналиши бўйича) — 2 йил давомида, 2 ва 3-курсларда ҳарбий тайёргарликни ўтаган;\nтиббий ОТМ ҳарбий кафедраларида — 2 йил давомида бир йил, 3 ва 4-курсда ҳарбий тайёргарликни ўтаган;\nқолган ОТМ ҳарбий кафедраларида — бир йил, 3-курсда ҳарбий тайёргарликни ўтаган.\n2. Якуний давлат аттестациясини ўтказиш учун ҳар бир ОТМда давлат аттестация комиссияси (бундан буён матнда ДАК деб юритилади) ташкил этилади ҳамда ОТМ билан келишилган ҳолда Ўзбекистон Республикаси мудофаа вазирининг тегишли ўринбосари буйруғи билан якуний давлат аттестацияси бошланишидан бир ой олдин қуйидаги таркибда ДАК аъзолари тасдиқланади:\nкомиссия раиси — Ўзбекистон Республикаси Мудофаа вазирлиги марказий аппарати масъул ходими;\nкомиссия раиси ўринбосари — ҳарбий таълим факультети (ҳарбий кафедра) бошлиғи;\nҲҲИ бўйича керакли тажрибага эга бўлган ҳарбий тайёргарлик ўқув бўлинмалари профессор-ўқитувчилари;\nЎзбекистон Республикаси Мудофаа вазирлиги масъул ходимлари;\nкомиссия котиби — ҳарбий таълим факультети (ҳарбий кафедра) бошлиғининг ўқув ишлари бўйича ўринбосари.\n3. ДАК имтиҳон ўтказиш жараёнида керакли шароитлар яратилиши, жойларда имтиҳонларни ўтказиш талабларига қатъий риоя этган ҳолда тегишли равишда ташкил этилиши ва адолатли ўтказилиши, шунингдек улар натижаларининг холислиги учун жавобгар бўлади.\n4. ДАК раиси:\nОТМ билан келишилган ҳолда имтиҳон ўтказиш жойи, куни ва вақти белгиланадиган режа-жадвални тасдиқлайди;\nДАК ишини ташкил этади;\nДАК вазифаларини белгилайди;\nДАК фаолиятини мувофиқлаштиради ва назорат қилади.\n5. Якуний давлат аттестациясида васийлик кенгаши, фуқароларнинг ўзини ўзи бошқариш органлари ва ота-оналар вакиллари жамоатчилик асосида кузатувчи сифатида қатнашиши мумкин.\n6. Якуний давлат аттестацияси ОТМ билан келишилган ҳолда Мудофаа вазирлиги томонидан белгиланган жойларда июнь — июль ойларида ўтказилади.\n7. Якуний давлат аттестацияси қуйидаги аттестация синовларидан иборат:\nҳарбий-махсус тайёргарлик даражасини баҳолаш.\n8. Талабалар якуний давлат аттестацияси ўтказиладиган жой, кун ва вақт ҳақида олдиндан огоҳлантирилади.\n9. Якуний давлат аттестацияси ДАКнинг очиқ мажлисларида, аъзоларнинг камида учдан икки қисми иштирок этган ҳолда ўтказилади.\n10. Якуний давлат аттестациясига қўйиладиган саволлар рўйхати ҳарбий таълим факультети (ҳарбий кафедра) йиғилишида муҳокама қилинади, ҳарбий таълим факультети (ҳарбий кафедра) бошлиғи томонидан тасдиқланади ва талабаларга якуний давлат аттестацияси бошланишидан камида уч ой олдин етказилади.\n11. Талабаларнинг жисмоний тайёргарлигини баҳолаш ДАК раиси томонидан тасдиқланган режа-жадвал асосида Ўзбекистон Республикаси Мудофаа вазирлиги томонидан белгиланадиган жойларда мазкур Йўриқноманинг 1-иловасида келтирилган методикага мувофиқ ўтказилади.\n12. Талабаларнинг ҳарбий-махсус тайёргарлигини баҳолаш ДАК томонидан режа-жадвал асосида мазкур Йўриқноманинг 2-иловасида келтирилган методикага мувофиқ ўтказилади.\n13. Жисмоний тайёргарлик даражасини баҳолаш юзасидан якуний давлат аттестация синовидан қониқарсиз кўрсаткич олган талаба ҳарбий-махсус тайёргарлик даражасини баҳолаш бўйича якуний давлат аттестацияси синовларини топшириш ҳуқуқидан маҳрум бўлмайди.\n14. Якуний давлат аттестациясига киритилган синовлар бўйича умумий ўзлаштириш кўрсаткичи талабанинг жисмоний тайёргарлик ва ҳарбий-махсус тайёргарлик даражаларини баҳолаш натижасида тўплаган балларини умумлаштириб, ўртача арифметик балини аниқлаш орқали белгиланади ҳамда якуний давлат аттестацияси комиссиясининг мажлис баёни белгиланган тартибда расмийлаштирилгандан сўнг шу куннинг ўзида эълон қилинади.\n15. Якуний давлат аттестациясидан ўтган ва бакалавриатнинг тўлиқ курсини муваффақиятли якунлаган талабаларга якуний давлат аттестацияси синовлари натижалари асосида резервдаги ва захирадаги «лейтенант» ҳарбий унвони берилади ва улар ҳақиқий ҳарбий хизматга чақирилади ёки резерв ёхуд захирага ўтказилади.\nЯкуний давлат аттестациясидан ўтмаган талабалар таълим муассасасини тамомлаганларидан кейин «Умумий ҳарбий мажбурият ва ҳарбий хизмат тўғрисида»ги Қонунга мувофиқ муддатли ҳарбий хизматни ўташ учун чақириладилар.\nЯкуний давлат аттестациясидан ўтган, бироқ кейинги йилларда ОТМни тугатган шахслар ОТМни тугатгани тўғрисидаги дипломни олгандан сўнг кечи билан уч йил ичида ўзлари ҳарбий ҳисобда турган мудофаа ишлари бўлимларига ҳарбий унвон бериш масаласида мурожаат қилишлари мумкин. Бунда ҳарбий унвон бериш ҳужжатлари шахс ҳарбий ҳисобда турган мудофаа ишлари бўлимлари томонидан расмийлаштирилади.\n16. Якуний давлат аттестацияси натижаларидан норози бўлган талабалар натижалар эълон қилинган кундан бошлаб уч кун муддат ичида апелляция комиссиясига мурожаат этиш ҳуқуқига эгадирлар.\nАпелляция комиссияси таркиби ДАК фаолиятида иштирок этмаган, Ўзбекистон Республикаси Мудофаа вазирлиги масъул ходимлари ҳамда ОТМ ходимлари орасидан тузилади.\nАпелляцияни кўриб чиқишда талаба иштирок этиш ҳуқуқига эга.\nАпелляция комиссияси уч кун ичида апелляция шикоятларини кўриб чиқиб, унинг натижаси бўйича тегишли қарор қабул қилади. Қарорда талабанинг якуний давлат аттестациясидан ўтган ёки ўтмаганлиги кўрсатилади.\nҚарор йигирма тўрт соат ичида талабага етказилиши лозим.\n17. Узрли сабаб билан якуний давлат аттестацияси синовларига келмаган талабалар ДАК қарори билан якуний давлат аттестация комиссиясининг иши якунланишига қадар бошқа муддатларда ўтказиладиган якуний давлат аттестацияси синовларига киритилиши мумкин.\n18. «Чақириққача ҳарбий таълим» таълим йўналиши бўйича таълим олаётган талабаларнинг ҳарбий тайёргарлиги бўйича якуний давлат аттестацияси натижалари мазкур таълим йўналиши бўйича ўқув режаларида назарда тутилган бошқа фанлар бўйича давлат аттестациялари билан тенг ҳисобга олинади.\n19. Мазкур Йўриқнома талаблари бузилишида айбдор бўлган шахслар қонун ҳужжатларида белгиланган тартибда жавобгар бўлади.\nЎзбекистон Республикаси олий таълим муассасаларининг ҳарбий тайёргарлик ўқув бўлинмаларида якуний давлат аттестациясини ташкил қилиш ва ўтказиш бўйича йўриқномага\nЖисмоний тайёргарлик даражасини баҳолаш бўйича якуний давлат аттестациясини ўтказиш\n1. Талабаларнинг жисмоний тайёргарлиги даражаси уларнинг мазкур Методикада назарда тутилган тегишли машқларни бажаришини текшириш орқали баҳоланади.\n2. Талабалар қуйидаги машқларни бажаради:\nа) эркак талабалар учун:\nкуч — турникда тортилиш;\nтезлик — 100 метрга югуриш;\nчидамлилик — 3000 метрга югуриш;\nб) аёл талабалар учун:\nкуч — куч ишлатиладиган машқлар комплекси;\nчидамлилик — 1000 метрга югуриш.\n3. Турникда тортилиш машқини бажаришда:\nҳаракат тўлиқ амалга оширилиши билан дастлабки ҳолатга қайтилади. (осилиш ҳолати 1-2 сония давом этади).\n4. Талабаларнинг турникда тортилиш машқи тўрт босқичли тизимда қуйидагича баҳоланади:\n13 маротаба ва ундан кўп тортилганда — «аъло»;\n11-12 маротаба тортилганда — «яхши»;\n9-10 маротаба тортилганда — «қониқарли»;\n8 маротаба ва ундан камроқ тортилганда — «қониқарсиз» деб баҳоланади.\n5. Аёл талабалар учун куч ишлатиладиган машқлар комплекси:\n1 дақиқа мобайнида бажарилади;\n«Диққат», «Машқни бажаришга киришилсин» командасига асосан биринчи 30 сонияда белда ётган ҳолда максимал олдинга эгилиб қўл билан оёқ учига тегиш, қўллар белда, оёқлар бириктирилган (оёқларни билинмас даражада эгиш, дастлабки ҳолатга қайтгунча бел кураги билан ерга тегиш);\n«Вақт» командасига асосан «ерда қўлга таянган ҳолда ётиш» ҳолатга қабул қилиб ва дам олмасдан 30 сония ичида максимал миқдорда ерда қўлга таянган ҳолда қўлни эгиш ва тиклаш (гавда тик ҳолатда, қўлни кўкрак ерга теккунча эгиш).\n6. Куч ишлатиладиган машқлар комплекси тўрт босқичли тизимда қуйидагича баҳоланади:\n32 маротаба ва ундан кўп бажарган тақдирда — «аъло»\n29 — 31 маротаба бажарган тақдирда — «яхши»;\n26 — 28 маротаба бажарган тақдирда — «қониқарли»;\n25 маротаба ва ундан камроқ бажарган тақдирда — «қониқарсиз» деб баҳоланади.\n7. 100 метрга югуриш машқи:\nюқори ёки қуйи стартдан амалга оширилади,\n8. 100 метрга югуриш машқи тўрт босқичли тизимда қуйидагича баҳоланади:\n14,2 сония ичида бажарганда — «аъло»;\n14,3 дан 14,6 сониягача бажарганда — «яхши»;\n14,7 дан 15,4 сониягача бажарганда — «қониқарли»;\n15,5 сонияда ва ундан кўп вақтда бажарганда — «қониқарсиз» деб баҳоланади.\n16,8 сония ичида бажарганда — «аъло»;\n16,9 дан 17,4 сониягача бажарганда — «яхши»;\n17,5 дан 18,0 сониягача бажарганда — «қониқарли»;\n18,1 сонияда ва ундан кўп вақтда бажарганда — «қониқарсиз» деб баҳоланади.\n9. 3000 метрга югуриш машқлари стадионнинг югуриш йўлакчалари ёки текис жойларида умумий ёки алоҳида старт берилган ҳолда ўтказилади. Старт ва марра чизиқлари бир жойда белгиланиши мумкин.\nЮгуриш вақтида қатнашчилар бир бирига халақит бермасликлари шарт. Югуриш ҳолатидан юриш ҳолатига ўтган ёки йўлакчалардан чиққан югуриш қатнашчилари машқни бажармаган деб ҳисобланади.\n10. Талабаларнинг 3000 метрга югуриш машқи тўрт босқичли тизимда қуйидагича баҳоланади:\n12,45 дақиқа ва ундан камроқ вақт ичида бажарганда — «аъло»;\n12,46 дақиқадан 13,00 дақиқагача бажарганда — «яхши»;\n13,01 дақиқадан 13,35 дақиқагача бажарганда — «қониқарли»;\n13,36 дақиқадан кўп вақтда бажарганда — «қониқарсиз» деб баҳоланади.\n11. Аёл талабалар учун 1000 метрга югуриш машқи тўрт босқичли тизимда қуйидагича баҳоланади:\n4,25 дақиқа ва ундан камроқ вақт ичида бажарганда — «аъло»;\n4,26 дақиқадан 4,40 дақиқагача бажарганда — «яхши»;\n4,41 дақиқадан 5,00 дақиқагача бажарганда — «қониқарли»;\n5,01 дақиқадан кўп вақтда бажарганда — «қониқарсиз» деб баҳоланади.\n12. Текшириш давомида машқлар қуйидаги кетма-кетликда бажарилади:\n13. Талабаларнинг жисмоний тайёргарлиги даражасини баҳолаш натижалари уларнинг учта нормативда тўпланган баллар йиғиндисидан ташкил топади.\n14. Жисмоний тайёргарлик синовларидан ўтмаган талабаларга машқларни такрорий бажаришга рухсат берилмайди.\n15. Жисмоний тайёргарлик натижалари бўйича мазкур Методиканинг иловасига мувофиқ шаклда қайднома расмийлаштирилади.\n16. Мазкур қайдномада талабалар томонидан бажарилган машқлар ва улар учун қўйилган баллар кўрсатилади.\n17. Қайднома якуний ДАК раиси ва аъзолари томонидан имзоланади.\nЖисмоний тайёргарлик даражасини баҳолаш бўйича якуний давлат аттестациясини ўтказиш методикасига\n___________________________ нинг _________________________ҳарбий-ҳисоб\nихтисослиги бўйича талабаларнинг жисмоний тайёргарлик даражасини баҳолаш юзасидан якуний давлат аттестациясини топшириш\nҚ А Й Д Н О М А С И\n20__ йил «____» ________________________\nҲарбий-махсус тайёргарлик даражасини баҳолаш бўйича якуний давлат аттестациясини ўтказиш\n1. Талабаларнинг ҳарбий-махсус тайёргарлиги даражаси мазкур Методикада назарда тутилган тартибда баҳоланади.\n2. Ҳарбий-махсус тайёргарлик бўйича давлат аттестацияси оғзаки имтиҳон кўринишида ўтказилади.\n3. Ҳарбий-махсус тайёргарлик бўйича имтиҳон билетлари тўла ҳарбий тайёргарлик дастурига мувофиқ тузилган бўлиб, ўз ичига 5 та саволни олади (улардан 40 % дан кам бўлмагани амалий).\n4. Талабаларни имтиҳон билетлари билан олдиндан таништириш тақиқланади.\n5. Аттестация бошланишидан аввал ДАК томонидан талабаларга аттестацияни ўтказиш тартиби тушунтирилади.\n6. Ҳарбий-махсус тайёргарлик бўйича давлат аттестациясини топшириш ва жавобга тайёргарлик кўриш учун ҳар бир талабага 30 дақиқагача ажратилади. Жавоб беришга тайёргарлик кўриш вақтида талабаларга ДАК раиси томонидан тасдиқланган кўргазмали қуроллар ва маълумот сифатидаги материаллардан фойдаланишга рухсат этилади.\n7. Давлат имтиҳони ўтказилаётган хонада бир вақтнинг ўзида жавоб беришга тайёргарлик кўраётган беш кишидан ортиқ талабалар бўлишига рухсат этилмайди.\n8. ДАК аъзолари талабанинг билимига тўлиқ ишонч ҳосил қилиш мақсадида дастур доирасидан чиқмаган ҳолда қўшимча саволлар беришлари мумкин.\n9. Ҳар бир талабага нисбатан якуний давлат аттестацияси натижаларининг муҳокамаси ДАК ёпиқ мажлисида амалга оширилади.\n10. Баҳолаш оддий кўпчилик овоз олганлар сони бўйича очиқ овоз бериш йўли билан қабул қилинади. Овозлар сони тенг бўлганда, ДАК раиси овози ҳал қилувчи ҳисобланади.\n11. Аттестация давомида талабаларнинг назарий билимлари ва амалий кўникмалари билет саволларига жавоб бериш, меъёрлар ва усуллар (ҳаракатлар)ни амалий бажаришини аниқлаш орқали баҳоланади.\n12. Ҳарбий-махсус тайёргарлик даражаси талабаларнинг саволларга берган жавобларига қараб қуйидаги мезонларга асосан баҳоланади:\nталаба тўғри хулоса ва қарор қабул қилади, ижодий фикрлай олади, мустақил мушоҳада юритади, моҳиятини тушунади, билади ва айтиб беради деб топилганда — «аъло»;\nталаба мустақил мушоҳада юритади, моҳиятини тушунади, билади, айтиб беради ва тасаввурга эга деб топилганда — «яхши»;\nталаба савол моҳиятини қисман тушунади, билади, айтиб беради ва тасаввурга эга деб топилганда — «қониқарли»;\nталаба билмайди, айтиб бера олмайди ва тасаввурга эга эмас деб топилганда — «қониқарсиз».\n13. Талабанинг саволларга берган жавобига ДАК ҳар бир аъзоси ўз баҳосини қўяди. Қўйилган барча баҳолар умумлаштирилиб, номзоднинг ўртача баҳоси аниқланади.\n14. Аттестацияни топшириш натижалари бўйича мазкур Методиканинг иловасига мувофиқ шаклда қайднома расмийлаштирилади.\n15. Мазкур қайдномада талабаларга берилган саволлар ва жавобларнинг натижалари кўрсатилади. Натижаларидан норози бўлган талаба, унга нисбатан берилган қўйилган балларни асослантирувчи маълумот билан танишиш ҳуқуқига эга.\n16. Қайднома якуний ДАК раиси ва аъзолари томонидан имзоланади.\nҲарбий-махсус тайёргарлик даражасини баҳолаш бўйича якуний давлат аттестациясини ўтказиш методикасига\n___________________________ нинг ____________________________ҳарбий-ҳисоб\nихтисослиги бўйича талабаларнинг ҳарбий-махсус тайёргарлик юзасидан\nякуний давлат аттестациясини топшириш\nМахсус-ҳарбий тайёргарлик учун\n(Қонун ҳужжатлари маълумотлари миллий базаси, 27.06.2018 й., 10/18/3025/1407-сон)


Posted on 14/05/2018 by nurbek in Ўзбекистон, Хабарлар with 0 Comments\nТабриклайман! Ишонинг – бу шарафли бир рўйхатдир. Гелвеций: Ҳақиқатни фақат ман қилинган китобларда топиш мумкин, деган. Бир Илинский деганми бир зиёли бастакор инсон инқилобдан олдин тўрт марта революционер деб қамалган экан ва революциядан кейин беш марта контрреволюционер деб қамалган экан. Ҳақиқатни гапирадиган одам ҳеч бир ҳукуматга ёқмайди. Чор ҳукуматига ҳам, совет ҳукуматига ҳам, каримов ҳукуматига ҳам, кейингиларига ҳам. Бироз сабр қилиб туради холос дунёдан уялганидан.\nБиз бу рўйхатга кириб чиқиб 1997 йилдан бери юрибмиз. Усмон Азимов ТВда тил ҳақидаги кўрсатувда: ҳукуматдагиларнинг болалари ўзбекча гапирмаса тил қонуни ишламайди да, дегани учунгина ўн йиллардир тақиқда юрди. Чунки Ислом Каримовнинг қизлари ўрисча гапирарди, ўзбекларни харипизм дерди, унинг журналида ишлаганман озгина. Хозир Усмон акадан тақиқ олинган. Сизга навбат келгандир.\nХуршид Даврон тақиқда. Мени ўзгартирган китоб деган кўрсатувда анонси кетди, кўрсатуви берилмади. Жамол Камол тақиқда. Муҳаммад Солиҳ ватанга қайтсин деган хатга имзо кўйилгани учун хозир қора рўйхатга бирдан яна 455 киши киритилган. Масалан, олим Сувон Мелиевнинг такрори берилган барча кўрсатувлардан олдинги интервьюлар олиб ташланяпти. Ўн йилдан бери буюк олим Нажмиддин Комилов тақиқда бўлди. Шароф ака шу сафга ҳуш келибсиз.\nМуҳаммад Солиҳ хатига имзо кўйган буюкларнинг бири мен кўймаганман бехабарман деб ўзини оқлаб олди аммо барибир журнали чоп этилмаяпти. Менга ҳам имзонгиз йўқ экан, имзоламаганман деб ёзиб чиқинг деган таклиф бўлди. Ростдан ҳам хатни имзолашга имкон бўлмади, ташаббускорлар гоҳ учрашув жойига келмади, гоҳ мен сафарда бўлдим. Лекин телефонда қўйиб юбораверинглар, дедим. Фбда ҳам хат тагига қўшилиб қайд қўйганман. Инкор этиш талабига: “Халқ мард ва номардга ажралаётган бир нуқтада номардлар сафида бўлишни истамайман. Мен имзолаганлар сафидаман” дедим.\nҚора рўйхатдагилар сафига қарасангиз табригим самимийлигига ишонасиз. Бу рўйхатда устоз Шукрулло ака бор, Ойбекнинг ўғли академик Бек Тошмуҳамедов бор, буюк бастакор Зоҳид Ҳақназаров бор буюк шоира Гулчеҳра Нуруллаева бор. Қанча олимлару шоирлар; академиклар бор… Абдулла Орипов ва Эркин Воҳидов шу рўйхатда сўнги нафасигача турди ва фақат ўлим бироз уларга экрандан айтилиш имконини берди. Буни ҳамма билади. Эркин Воҳидовнинг жонлари вужудларини тарк этаётган пайтда Фарғонада у кишининг китоблари тақдимоти бўлаётган эди, унда олим Иброҳим Ғофуров бошчилигида зиёлилар қатнашмоқда эди. Тошкентдан Ёзувчилар уюшмаси раҳбари телефон қилиб: “Тезда ортга қайтинглар. Эркин Воҳидов запретдаги одам.. Тадбирларингни тўхтатинглар, давлат раҳбари билиб қолса, балога қоламиз!” – деган. Ўксиниб қайтаётганларида довонга келганда Эркин аканинг оламдан ўтганини эшитган олимларимиз йиғлаб юборганлар. Ўша куниёқ Эркин Воҳидов уйи атрофи асфальт қилинди ва асфальт совумай Шавкат Мирзиёев келдилар, кейин бирор соатдан кейин яна бир бор келдилар. Ёзувчилар иттифоқининг раҳбари телефон қилиб: “Эркин аканинг уй адресини айтинглар, бормоқчимиз”, – деганда, аёллари Гулчеҳра опа: “Қўйлиқда ё Дўрмонда деб юборинглар, шуларни кўргани кўзимиз йўқ” – дедилар. Чунки тиригида буларга шоир ё ёзувчи керак эмас. Мана, Усмон Носир, Чўлпон, Қодирийларни кўрган Шукрулло ака ҳаёт ва тақиқда – уч марта ТВ суратга олиб, бермади. Бу ҳақда ёзилди. Агар тақиқ қўймаган бўлса, ўша тепадаги “ўзимизнинг Берия” (Х.Даврон ибораси) ТВга телефон қилиб: “Беринглар Шукрулло акани” дейиши мумкин ва ўзидан шубҳани соқит қила олади-ку.\nШу сафга бироз бўлса да кириш шарафдир. Фақат оила ва фарзандлар тушунса бўлди. Менинг хотиним дастлабки йилларда шуларни икки оғиз мақтасангиз министр бўлиб юрардингиз, болаларингизни ўйланг, дерди. Одамларга ёлғон гапиришда Ҳудодан қўрқаман, Расулуллоҳдан хаё қиламан ва халқдан уяламан, дердим. Охири тушунгандай…\nТоким хар бир тўғрисўзни қора рўйхатга тиқаётган ғайридин тепада турар экан, ислоҳотлар ҳам депсинаверади ва уларнинг ташаббускори ҳам иснодга қолаверади.\nҚолаверса, бирларимиз бироз ўзимизни босиқ тутсак, чиқармиз рўйхатдан… Аммо айримларимиз қаттиқ ўрнашганмиз.\nМанба: ЎХҲ ахборот бўлими